title: Millencolin

text: Millencolin (nimi tulee rullalautatempusta ”melancholy”) on ruotsalainen skate punk -yhtye, joka perustettiin vuonna 1992. Tällöin mukana olivat Erik Ohlsson, Mathias Färm ja Nikola Sarcevic. Vuonna 1993 Fredrik Larzon liittyi yhtyeeseen. Vuonna 2003 yhtye järjesti rullalautailukilpailun omassa skate parkissaan. He sanovat, että he järjestivät kilpailun, koska rullalautailu toi heidät yhteen ja nyt he haluavat tehdä jotain hyvää kaupunkinsa rullalautailijoille.


title: Millencolin

text: Yhtyeen kaikki neljä jäsentä ovat kasvissyöjiä.


title: Millencolin

text:
Yhtyeen perusti Nikola Sarcevic, Erik Ohlsson ja Mathias Färm lokakuussa 1992. Vuoden 1993 alussa he tekivät ensimmäisen demokappaleensa, "Goofyn". Samana vuonna yhtyeeseen liittyi Fredrik Larzon, joka siirtyi rumpuihin ja Mathias siirtyi kitaraan. Kesällä 1993 he julkaisivat toisen demokappaleensa nimeltä "Melack". Yhtye antoi demokappaleen uudelle levy-yhtiölle, Burning Heart Recordsille. He kirjoittivat sopimuksen, jonka mukaan heidän yhtye tulisi tekemään EP:n. EP:n nimeksi tuli Use Your Nose, ja se julkaistiin saman vuoden joulukuussa.
Singlen menestyttyä Burning Heart Records julkaisi uuden EP:n Millencolinilta heinäkuussa 1994. EP:n nimeksi tuli Skauch, josta harkittiin tulevan single uudelle albumille, mutta näin ei käynyt. Saman vuoden lokakuussa yhtye julkaisi ensimmäisen albuminsa "Tiny Tunesin". Vuonna 1996 levy julkaistiin nimellä "Same Old Tunes".


title: Millencolin

text: Vuoden 1995 lokakuussa yhtye julkaisi toisen pitkän albuminsa, "Life on a Platen". Albumin julkaisun jälkeen yhtye alkoi matkustaa Skandinavian ulkopuolellakin. Levy julkaistiin Yhdysvalloissa maaliskuussa 1996.


title: Millencolin

text: Kolmas albumi "For Monkeys" ilmestyi huhtikuussa 1997. Levyn kappaleesta "Lozin' Must" julkaistiin single ja musiikkivideo.


title: Millencolin

text: Yhtyeen ensimmäinen kokoelma-albumi, "The Melancholy Collection" ilmestyi vuonna 1999. Levy sisälsi aikaisempien julkaisujen kappaleita, pääasiassa vanhoista EP:stä ja singleistä.


title: Millencolin

text:
Vuoden 2000 helmikuussa ilmestyi uusi albumi Pennybridge Pioneers. Kappaleista Fox ja Penguins & Polarbears julkaistiin singlet. Kappaleesta No Cigar tehtiin EP, joka julkaistiin vain ruotsissa ja yhdysvalloissa.
Kappale No Cigar esiintyi Tony Hawk`s Pro Skater 2 -pelissä.


title: Millencolin

text: Maaliskuussa 2002 yhtyeeltä ilmestyi uusi albumi nimeltä Home from Home. Kappaleista Kemp, Man or Mouse ja Battery Checkistä julkaistiin singlet, tosin Kemp oli alun perin b-raitana singlellä Fox.


title: Millencolin

text: Maaliskuussa 2005 ilmestyi uusi albumi nimeltä Kingwood. Levyn kappaleista Ray ja Shut You Out julkaistiin singlet. Levy oli myös yhtyeen uran raskain, sillä muut levyt olivat päasiassa skate punkia.


title: Millencolin

text: Lokakuussa 2007 yhtye alkoi nauhoittaa uutta studioalbumia, nimeltä "Machine 15". Albumin levytysten alkaessa yhtyeen perustamisesta tuli kuluneeksi 15 vuotta. Levy julkaistiin lopulta huhtikuussa 2008. Levyltä julkaistiin single kappaleesta ”Detox”.


title: Ronnie Österberg

text: Ronald "Ronnie" Österberg (15. tammikuuta 1948 Turku – 6. joulukuuta 1980 Espoo) oli suomalainen rockrumpali. Hänet tunnetaan erityisesti yhtyeistä Wigwam ja Blues Section, mutta hän soitti myös monissa muissa yhtyeissä studio- ja kiertuerumpalina.


title: Ronnie Österberg

text: Ronnie Österberg soitteli kitaraa ja leikkirumpuja noin kymmenvuotiaasta, kunnes osti itselleen rummut 14–15-vuotiaana. Hän liittyi yhtyeeseen nimeltä The Fighters, joka sijoittui kärkisijoille vuoden 1963 bändikilpailuissa Helsingin Messuhallissa. Yhtyeen kitaristi oli The Soundsin kitaristin pikkuveli, joten monet esiintymiset hoidettiin maan parhaisiin kuuluvalla Soundsien laitteistolla. Noin vuoden jälkeen Österberg alkoi lyhyiden vierailujen (muun muassa Jim Pembroken Pems) koota ympärilleen uutta yhtyettä, josta syntyi Jim & The Beatmakers. Laulusolistina toimi Fightersien Ralle ”Jim” Wikström, kitaristeina veljekset Seppo ja Kari Keurulainen. Ensimmäinen hitti syntyi Wikströmin kappaleesta ”My Only One”. Suosion myötä alkoivat kuitenkin keskinäiset ristiriidat, ja Österberg lähti yhtyeestä, josta sittemmin kehittyi Jormas. Päivätyössä sattuneesta onnettomuudesta toivuttuaan Österberg liittyi hetkeksi Soundsiin, sitten The Scaffoldsiin, jonka jäsenenä pääsi levyttämään ja kesän yli kestäneelle kiinnitykselle Tukholman vanhankaupungin klubeille. Pian Österberg yllättäen myi rumpunsa ja liftasi Pariisiin, jossa vietti aikaa kunnes hänet karkotettiin oleskeluluvan määräajan ylittämisestä. Heti Suomeen palattuaan hän sai työtarjouksen Eero Raittisen The Boys -yhtyeestä, josta sittemmin tuli The Islanders. Yhtye toimi Dannyn taustayhtyeenä, keikkoja riitti ja soittokokemusta karttui. Islandersin jälkeen vuorossa oli Blues Section, josta sitten kehittyi Wigwam. Blues Sectionin aikoina hän soitti myös muun muassa Eero Koivistoisen albumilla "Valtakunta" ja M. A. Nummisen Suomen Talvisota 1939–1940 -projektissa.


title: Ronnie Österberg

text: Vuosina 1967–1968 toiminut Blues Section oli monien mielestä ensimmäisiä kansainväliselle musiikilliselle tasolle yltäneitä suomalaisia rockyhtyeitä. Blues Sectionin hajottua uusi progressiivista rockia esittänyt Wigwam-yhtye rakentui Österbergin, basisti Mats Huldenin ja kitaristi Nikke Nikamon ympärille. 1970-luvun alussa Wigwam nousi oman aikansa ehkä merkittävimmäksi suomalaiseksi rockyhtyeeksi, joka herätti huomiota ulkomaillakin. Wigwamin nousua vauhditti Ruotsalaisen teatterin esittämä versio rock-musikaalista Hair, jossa yhtye toimi säestäjänä.


title: Ronnie Österberg

text: 1960-luvun lopulla Ronnie Österberg esiintyi laulajana kahdella singlejulkaisulla, joilla esiintyi taiteilijanimellä "Ronnie". Niiden julkaisu liittyi levy-yhtiö Love Recordsin pyrkimyksiin luoda uusi pop-iskelmätähti samalle yleisöryhmälle, joka 1960-luvun lopulla kuunteli esimerkiksi Dannyn ja Johnnyn tuotantoa. Österbergin laulama iskelmällinen musiikki ei kuitenkaan menestynyt kaupallisesti, ja tekijä itsekin vierasti laulajan roolia. Vaikka molemmilla singleillä taustabändiksi on merkitty Blues Section, yhtye soittaa vain aiemmalla kun taas jälkimmäisellä soittaa suurempi studio-orkesteri. Myöhemmän singlen A-puolen, Otto Donnerin säveltämän ja Österbergin itsensä sanoittaman "Ei kauempaa" - kappaleen ovat coveroineet Tapani Kansa (1970), Seppo Tammilehto (1994), Agents ja Jorma Kääriäinen (2006) sekä Vesa ja tytöt (2012).


title: Ronnie Österberg

text: Suosikki-lehti haastatteli Österbergiä vuonna 1973 hänen 25-vuotispäivänsä johdosta. Haastattelussa Österberg sanoi, että ainoa merkittävä yhtye hänen uransa aikana olisi Wigwam. Blues Sectionista kysyttäessä hän myönsi, että se oli eri asia: Blues Section oli hänen mukaansa yhteen John Mayallin sävellykseen perustunut kokeilu, joka ei koskaan tullut valmiiksi ja lopulta hajosi jäsentensä liian eriäviin mielipiteisiin siitä, mihin suuntaan olisi lähdettävä. Jim Pembroken vaihtuminen Frank Robsoniin ei vielä haitannut, mutta Österbergin mukaan muusikkona loistava Pekka Sarmanto ei jotenkin vain pystynyt täyttämään Måns Groundstroemin jättämää aukkoa – se "jokin" tunne puuttui. Kun Eero Koivistoinen jätti yhtyeen, oli enää päivien kysymys, ennen kuin yhtye hajosi lopullisesti.


title: Ronnie Österberg

text: Österberg lisäsi, että Blues Sectionin luomalle pohjalle syntyivät sitten sekä Wigwam että Tasavallan presidentti -yhtye. Muut yhtyeet, joissa Österberg oli soittanut, hän kuittasi sanonnalla ”toinen toistaan masentavampia”. Hän ei kuitenkaan erityisesti maininnut ketään – paitsi haastattelijan oikein tivatessa ohimennen Dannyn, jonka kanssa oli vihaväleissä Islandersin aikojen johdosta.


title: Ronnie Österberg

text: Wigwam hajosi ensimmäisen kerran vuonna 1974. Hajoaminen ei kuitenkaan osoittautunut pysyväksi, vaan yhtye kokoontui pian uudestaan toisella kokoonpanolla Österbergin jatkaessa rumpalina. Toistamiseen Wigwam hajosi vuonna 1979. Österberg soitti vuodesta 1979 Jim Pembroke Bandissa, joka kuitenkin hiipui vuoden 1980 aikana.


title: Ronnie Österberg

text: Ronnie Österberg teki itsemurhan itsenäisyyspäivänä 1980 vaikean diabeteksen väsyttämänä. Hän oli 32-vuotias. Österberg on haudattu Espoon kirkon hautausmaalle.


title: Eskolanmäen koulu

text:
Eskolanmäen koulu sijaitsee Eskolanmäen kaupunginosassa Kouvolassa.
Eskolanmäen koulu on yhtenäiskoulu. Koulussa opiskelee noin 580 oppilasta, joista alakoulussa on noin 270. Koulun rehtorina toimii Teija Toppila-Mörsky. Yläkoulussa on mahdollisuus hakeutua luonnontieteiden (Hitech) tai ilmaisutaidon erikoislinjalle.


title: Eskolanmäen koulu

text: Keväällä 2009 aloitettiin koko koulun kattava remontti, jonka ajaksi koulun toiminta siirrettiin osaksi Haanojan haalin hiekkakentälle parakkikouluun ja osaksi Mansikka-ahon kouluun ja Tornionmäen kouluun Pikku-Palomäelle.


title: Helsingin Kojootit

text: Helsingin Kojootit on helsinkiläinen jääkiekkojoukkue. Se on perustettu vuonna 1974. Muun muassa Esa Tikkanen, Petri Varis, Ari Sulander, Waltteri Immonen, Ossi Väänänen,Teuvo Teräväinen ja Niklas Nordgren ovat aloittaneet uransa tässä kasvattajaseurassa. Tuolloin joukkueen nimi oli "Kontulan Jokerit", josta nykyinen nimitys KoJo tulee. Nimi "Kontulan Jokerit" kuitenkin vaihdettiin, ettei seuraa sekoitettaisi Helsingin Jokereihin.


title: Schimmel

text: Schimmel (Wilhelm Schimmel Pianofortefabrik GmbH) on Saksan suurin pianojen, flyygelien ja muiden akustisten kosketinsoittimien valmistaja. Suurin osa tuotteista viedään ulkomaille. Vuodesta 2016 yrityksen pääomistaja on ollut kiinalainen Pearl River -pianoyhtiö.


title: Schimmel

text: Schimmel-pianotehtaan perusti Wilhelm Schimmel vanhempi (1854–1946) Leipzigin lähelle vuonna 1885. Vuonna 1891 tuotanto laajentui tehdasmittakaavaan, ja toinen tehdas samalle seudulle perustettiin 1897. Jo varhain Schimmelistä tuli Sachsen-Weimarin herttuan ja Romanian kuningashuoneen hovihankkija. Ensimmäiseen maailmansotaan mennessä Schimmel oli rakentanut jo noin 10 000 pianoa, mutta sitten toiminta vaikeutui. Vuonna 1927 yrityksen otti johtoonsa Wilhelm Arno Schimmel (1898–1961), ja pari vuotta myöhemmin Schimmel fuusioitui muiden pianovalmistajien kanssa osuuskunnaksi nimeltä Deutsche Pianowerke AG (DPW) ja muuti Leipzigista Braunschweigiin. Wilhelm Arno Schimmel lähti vuonna 1931 perustamaan omaa pianotehdastaan, mutta palasi takaisin hänen tehtaansa tuhouduttua pommituksissa 1944 ja jatkoi yrityksen johdossa kuolemaansa vuonna 1961 saakka. Tuolloin tehdas työllisti jo 400 henkeä ja oli valmistanut yli 50 000 pianoa. Schimmelin osuus Länsi-Saksassa myydyistä pianoista oli 1960-luvulla noin kolmannes. 1970-luvun alussa Schimmel aloitti yhteistyön ranskalaisen Société Gaveau-Erardin kanssa, jonka pianomerkkejä olivat Gaveau, Erard ja Pleyel.


title: Schimmel

text: Schimmelin vähemmistöomistajana 25 prosentin osuudella oli 2000-luvulla joitakin vuosia japanilainen Yamaha. Vuonna 2016 kiinalainen Pearl River -pianoyhtiö osti 90 prosenttia Schimmelin osakkeista.


title: Roni Tran

text: Roni Tran (oik. Trong Binh Tran), s. 1987 on vietnamilaislähtöinen Hyvinkäällä asuva R&B-laulaja. Laulajana hän käyttää taiteilijanimenään etunimestään "suomennettua" muotoa Roni. Hän on asunut Suomessa nelikuukautisesta lähtien.


title: Roni Tran

text: Tran oli mukana vuonna 2005 Idols-kilpailun toisen tuotantokauden seitsemän finalistin joukossa, mutta putosi toisena Pauliina Kumpulaisen jälkeen.


title: Roni Tran

text: Tran valittiin Suomen ensimmäiseksi Vuoden vietnamilaiseksi 2005. Vuonna 2006 hän sai levytyssopimuksen Sony BMG:n kanssa. Ensimmäinen single oli nimeltään "Don't Wanna Be Alone". Ronin esikoisalbumi "Since 1987" ilmestyi 17. toukokuuta, mutta jäi myynnillisesti pettymykseksi pudoten Top 40 -listalta kolmessa viikossa. Levyn toinen single oli nimeltään "Call Me".


title: Roni Tran

text: Tran on ollut laulamassa myös Euroopan ulkopuolella. 2. heinäkuuta 2006 hänellä oli esiintyminen Yhdysvalloissa, Atlantassa järjestetyssä konserttisarjassa. Vietnamilainen organisaatio järjesti konserttisarjan nimeltä Paris by Night. Konserttisarjaa on järjestetty kahdenkymmenen vuoden ajan muutaman kerran vuodessa yleensä Yhdysvalloissa, Kanadassa ja Pariisissa.


title: Roni Tran

text: Tran harrastaa myös jalkapalloilua ja hän pelasi kaudella 2005 Hyvinkään Palloseuran edustusjoukkueessa. Kaudella 2005 Tran teki debyyttinsä 24. syyskuuta 2005 kauden viimeisessä ottelussa HyPS-KontU. Edustusjalkapalloilu väistyi kuitenkin joksikin aikaa laulamisen tieltä. Vuonna 2008 hän palasi takaisin HyPSin edustusjoukkueen hyökkääjäksi ja myöhemmin hän on edustannut myös Atletico Malmia.


title: Roni Tran

text: Tran on esiintynyt Helsingin kaupunginteatterin musikaalissa High School Musical, jota esitettiin Linnanmäen Peacock-teatterissa syksyn 2008 ajan. Musikaalissa hän esitti Zekeä.


title: Roni Tran

text: Tran osallistui Suomen Euroviisukarsintojen (2009/2010) avoimeen kilpailuun kappaleella "Star Power".


title: Roni Tran

text: Tran valittiin vuonna 2013 Tres!-poikayhtyeen laulajaksi. Yhtyeessä vaikuttaa myös toinen laulaja Masa ja räppäri Nicolas. Yhtyeeltä on ilmestynyt single "Liput Muttei Daamii".


title: Pianosonaatit (Beethoven)

text: Ludwig van Beethovenin pianosonaatteja on 32 kappaletta, ja ne kuuluvat taidemusiikin historian merkittävimpiin teossarjoihin.


title: Pianosonaatit (Beethoven)

text: Ludwig van Beethoven oli ensimmäisiä, jotka rikkoivat kolmiosaista sonaattimuotoa. Beethoven kirjoitti sonaatteihinsa usein neljännen osan, mistä tuli romantiikan ajan vallitseva käytäntö. Beethoven tilasi pianonvalmistajilta suurempiäänialaisia soittimia "Waldstein-sonaattia" varten, mistä johtuu pianoihin vakiintunut lopullinen koskettimien määrä.


title: Pianosonaatit (Beethoven)

text: Sonaateissa musiikin sävyt vaihtelevat synkästä riemuisaan ja pisteliäästä kauniiseen. Beethovenin varhais- ja myöhäissonaattien välinen ero on kuitenkin selvästi havaittavissa. Beethovenin myöhäissonaatit viitoittivat tietä romantiikkaan, jonka katsotaan alkaneen viimeistään säveltäjän elämän loppuvaiheessa.


title: Bulgur

text: Bulgur tai bulgurvehnä on vehnästä valmistettuja suurimoita. Bulguria valmistetaan muun muassa Turkissa eteläisessä Anatoliassa, Syyriassa, Pohjois-Irakissa, Libanonissa, Palestiinassa ja Israelissa. Bulguria käyttävät muun muassa turkkilainen ja muut Välimeren alueen keittiöt sekä Pohjois-Afrikan ja Lähi-idän kansat. Bulgurin käyttö on levinnyt siirtolaisten mukana Eurooppaan ja Amerikkaan, joissa bulgurista on tullut trendikäs vaihtoehto riisille ja lyhyelle pastalle.


title: Bulgur

text: Bulgur tarkoittaa sananmukaisesti murskattua vehnää, mutta sen valmistusprosessi on monimutkaisempi kuin tavallisen murskatun vehnän: jyvät esikeitetään ja kuivataan tai paahdetaan. Bulguria voidaan käyttää kuskusin ja riisin tapaan. Se on libanonilaisen tabouleh-salaatin ja kibbehin oleellinen raaka-aine.


title: Bulgur

text: Bulguria on eri karkeusasteita, kuten


title: Bulgur

text: Bulgur sisältää enemmän mineraaleja ja vitamiineja, kuten B-vitamiineja, K-vitamiinia, fostoria, rautaa, mangaania ja proteiinia, kuin vaihtoehtoiset elintarvikkeet riisi, pasta tai kuskus. Rikkaan ravintoarvopitoisuutensa ansiosta bulgur on suositeltava vaihtoehto terveellistä tai kasvisruokavaliota noudattaville.


title: Bulgur

text: Raamatussa mainitaan bulgur nimellä "arisah". On viitteitä, että bulguria olisi keitetty Babyloniassa jo neljätuhatta vuotta sitten sekä ja Egyptissä ja Israelissa ainakin vuonna 1000 eaa.


title: Bulgur

text: Bulgur, ABIGEM (EU-Turkish Business Center), 2006.


title: Uusiutumaton energia

text: Uusiutumaton energia tarkoittaa inhimillisessä aikaperspektiivissä uusiutumattomia energialähteitä erotukseksi niin sanotuista uusiutuvista energialähteistä. Uusiutumattomiin energialähteisiin lasketaan tavallisesti seuraavat:


title: Jakovlev Jak-242

text: Jakovlev Jak-242 () on Jakovlevin keskipitkän matkan matkustajakonehanke, joka vuonna 2003 yhdistettiin Iljušin Il-214 -hankkeen kanssa yhdeksi projektiksi MS-21, jossa saman lentokoneen pohjalta pitäisi pystyä tuottamaan sekä Iljušinin kaavaileman venäläis-intialainen keskipitkän matkan sotilaskuljetuskone että Jakovlevin suunnittelema keskipitkän matkan matkustajakone Jakovlev Jak-242.


title: Jakovlev Jak-242

text: Jakovlev Jak-242:n, Iljušin Il-214:n tai Tupolev Tu-234:n oli määrä korvata Tupolev Tu-154:t tulevaisuudessa keskipitkän matkan matkustajalentokoneena. Tupolev Tu-234 ei menestynyt tarjouskilpailussa Jakovlev Jak-242:n ja Iljušin Il-214:n pohjalta Jakovlevin ja Iljušinin yhdessä tehdylle MS-21-tarjoukselle.


title: D.R.I.

text: D.R.I. (Dirty Rotten Imbeciles) on yhdysvaltalainen crossover thrash -yhtye, joka perustettiin toukokuussa 1982 Houstonissa, Texasissa. Se on ensimmäisiä yhtyeitä Suicidal Tendenciesin ja Corrosion of Conformityn ohessa, jotka yhdistelivät musiikissaan hardcore punk- ja thrash metal -musiikkia.


title: D.R.I.

text: Yhtyeen musiikkityyli oli ensimmäisen kolmen levyn aikaan hardcore punkia ja thrashcorea, mutta vaihtui myöhemmillä julkaisulla crossover thrashiksi ja siitä thrash metaliksi.


title: Agrimarket

text: Agrimarket oli vuosina 1992–2015 toiminut maanlaajuinen kauppaketju, joka harjoitti lähinnä maatalous-, kone-, rauta- ja puutarhakauppaa.


title: Agrimarket

text: Vuonna 2015 oli yhteensä 73 Agrimarkettia, kahdeksan Agrimarket-konekeskusta ja 84 Agrimarketin yhteydessä olevaa Multasormi-puutarhamyymälää. Lisäksi Hyvinkäällä toimi John Deere -keskus Agrimarket-ketjun 73 myymälästä 60 oli Hankkija Oy:n omistamia myymälöitä, 12 Etelä-Pohjanmaan Osuuskaupan ja yksi Suur-Seudun Osuuskaupan. Agrimarketit olivat täyden palvelun maatalouskauppoja, joiden valikoimiin kuuluu lannoitteet, kalkki, kasvinsuojelu- ja säilöntäaineet, rehut, siemenet, kukat, mullat, viljakauppa ja maatalouskoneet.


title: Agrimarket

text: Agrimarket jatkoi maatalouskaupassa vuonna 1992 konkurssiin menneen Keskusosuusliike Hankkijan perinnettä, mutta laajensi toimintaansa myös rautakauppaan. Hankkijan Agrimarket-myymälät olivat osa Hankkija Oy:tä (1.7.2013 asti Hankkija-Maatalous Oy), jonka pääomistajaksi tuli vuonna 2013 tanskalainen Danish Agro Holding A/S (60 % osakkeista). SOK ja Danish Agro sopivat samalla loppujenkin osakkeiden siirtymisestä uudelle pääomistajalle vuosina 2015–2017.


title: Agrimarket

text: Vuoden 2016 alussa ketjun liikkeet, yhdessä Multasormi-liikkeiden kanssa, siirtyivät toimimaan pääomistajan mukaan nimetyn Hankkija-brändin alle.


title: Pettu

text: Pettu tarkoittaa ravinnoksi käytettävää männyn jälsi- ja nilakerrosta.


title: Pettu

text: Petusta valmistetaan pettujauhoja, joilla voidaan leipää leivottaessa korvata osa ruisjauhoista.


title: Pettu

text: Pettuleipää eli pettua eli petäjäistä on Suomessa syöty hätäravintona, kun ruoasta on ollut puutetta, erityisesti suurten kuolonvuosien aikana 1690-luvulla, suurten nälkävuosien aikana 1860-luvulla ja viimeksi vuoden 1918 sisällissodan aikana. Nykyään petun arvostus on kohonnut, sillä pettu sisältää paljon ravintokuitua ja muita terveydelle edullisia aineita, kuten flavonoideja sekä runsaasti rautaa, mangaania ja sinkkiä. Kilo pettujauhoja tyydyttää ihmisen päivittäisen B1- ja B2- sekä C-vitamiinin tarpeen.


title: Tupolev Tu-234

text: Tupolev Tu-234 on venäläinen keskipitkän matkan matkustajalentokone, joka tunnetaan myös Tupolev Tu-204-300:na. Se on rungoltaan lyhennetty versio Tupolev Tu-204-100:sta.


title: Danny Mills

text: Daniel "Danny" John Mills (s. 18. toukokuuta 1977, Norwich) on entinen englantilainen jalkapallopelaaja.


title: Danny Mills

text: Mills aloitti ammattilaisuransa kotikaupunkinsa joukkueessa Norwich Cityssä kaudella 1995–1996, jolloin hän pääsi kentälle 14 pelissä. Mills pelasi Norwich Cityssä kaksi ja puoli kautta, kunnes siirtyi kesken kauden joulukuussa 1997 Charlton Athleticiin. Puolentoista Charltonissa pelaamansa kauden aikana Mills sai tililleen yhteensä 45 peliä ja kolme sarjamaalia.


title: Danny Mills

text: Kausiksi 1999–2003 Mills siirtyi pelaamaan Leeds Unitediin. Tänä aikana hän pääsi pelaamaan myös UEFA Champions Leaguessa (kaudella 2000–2001 välierissä asti) ja UEFA Cupissa. Leeds United ajautui kuitenkin pahoihin talousvaikeuksiin, ja kauden 2003–2004 Mills pelasikin Middlesbroughissa. Kaudet 2004–2006 Danny Mills on ollut Manchester Cityn pelaajalistoilla.


title: Danny Mills

text: 7. elokuuta 2009 hän ilmoitti lopettavansa jalkapalloilun vakavan polvivamman vuoksi, joka on pitänyt hänet poissa pelikentiltä jo puolentoista vuoden ajan.


title: Bubastis

text: Bubastis (kreik., alun perin Baset) oli kaupunki muinaisessa Egyptissä sekä Bastet-jumalattaren kulttikeskus. Se sijaitsi Ala-Egyptissä, Niilin suistossa. Bubastis oli Am-Khent -läänin pääkaupunki ja Myöhäiskaudella Sesonq I teki siitä koko Egyptin pääkaupungin. Alueella tehtiin arkeologisia kaivauksia 1800-luvun lopussa.


title: Orthos

text: Orthos tai Orthros oli kreikkalaisessa mytologiassa kaksipäinen koira, jolla oli käärme häntänä. Se vahti isäntänsä Geryon-jättiläisen punakarjaa Erytheian saarella.


title: Orthos

text: Herakles saapui saarelle saatuaan kymmenenneksi tehtäväkseen noutaa Eurystheukselle Geryonin karja. Orthoksen saatua vainun Herakleesta se lähti tämän perään, mutta Herakles tappoi Orthoksen nuijallaan.


title: Orthos

text: Orthos oli Tyfonin ja Ekhidnan jälkeläinen ja siten Kerberoksen ja Khimairan veli. Sen itse sanotaan siittäneen Ekhidnan kanssa sfinksin ja Nemean leijonan.


title: Orthos

text: Orthos on mahdollisesti edustanut mytologiassa alun perin Ison koiran ja Pienen koiran tähdistöjä.


title: Kristuksen kirkastumisen katedraali

text: Kristuksen kirkastumisen katedraali (myös Preobrašenskin katedraali ja ennen katedraaliksi tuloa Kristuksen kirkastumisen kirkko) oli Viipurin ortodoksisen seurakunnan pääkirkko ja Viipurin hiippakunnan pääkirkko eli katedraali. Nykyisin rakennus on jälleen kirkollisessa käytössä. Kirkko sijaitsee Viipurissa entisessä Linnoituksen kaupunginosassa Raatihuoneentorin keskellä.


title: Kristuksen kirkastumisen katedraali

text: Ennen Kristuksen kirkastumisen kirkon rakentamista Viipurin ortodoksisena kirkkona toimi vanha luterilainen tuomiokirkko. Kristuksen kirkastumisen kirkko rakennettiin keisarinna Katariina II:n määräyksestä, jonka hän antoi vieraillessaan Viipurissa 1783. Kirkon suunnitteli arkkitehti N. A. Lvovin. Kirkko rakennettiin tiilestä 1787–1789 Viipurin uudelle keskusaukiolle. Rakennustöitä valvoi Viipurin kuvernementin arkkitehti Johann Brockmann.


title: Kristuksen kirkastumisen katedraali

text: Kirkko oli aluksi varsin pieni, ja se edusti klassismia ja palladionismia. Kirkon keskisalia kattoi kupoli, jonka molemmin puolin oli puolipyöreät aspikset. Kirkon pääsisäänkäynnin muodosti toskanalainen portiikki (pylväiden varassa oleva katos). Uutta kellotornia ei aluksi rakennettu, sillä vanhan kirkon kellotorni oli edelleen käytössä.


title: Kristuksen kirkastumisen katedraali

text: Vuonna 1793 Viipurissa riehui tulipalo, joka vaurioitti muun muassa vanhaa kellotornia siinä määrin, että kirkon läheisyyteen päätettiin rakentaa uusi kellotorni. Kellotornin rakentaminen ja kirkon laajennus valmistuivat 1797. Uusi kellotorni rakennettiin jonkin matkan päähän kirkon pääsisäänkäynnistä ja yhdistettiin alkuperäiseen kirkkorakennukseen matalalla ja suorakaiteen muotoisella rakennelmalla. Tässä yhteydessä purettiin kirkon pääsisäänkäynnin edessä ollut toskanalainen portiikki. Laajennustyön valmistuttua siirtyi pääsisäänkäynti kellotornin alaosaan. Näiden muutostöiden myötä kirkosta tuli malliltaan tornillinen pitkäkirkko. Muutostöiden myötä kirkon alkuperäinen tyyli alkoi kadota.


title: Kristuksen kirkastumisen katedraali

text: Kirkon sisätiloja korjattiin 1816–1817, ja vuonna 1826 kirkkoon lisättiin toinen sivualttari, joka pyhitettiin "Jumalanäiti Kaikkien murheellisten ilo" -ikonille. Kirkkosalin kupoli uusittiin 1863–1866, ja uuden kupolin päälle tehtiin vielä pieni sipulikupoli. Tuolloin lisättiin myös ikkuna- ja oviaukkoihin klassismin ja barokin tyylisuunnista yhdistellyt kehykset. Lisäksi kirkon kellotornista poistettiin aikakello ja kirkkoon asennettiin lämmitys.


title: Kristuksen kirkastumisen katedraali

text: Vuosina 1888–1889 kirkkoon tehtiin jälleen muutostöitä, ja tuolloin kirkko sai nykyisen muotonsa. Kellotornin alaosa levennettiin niin paljon, että se melkein peitti muun kirkkorakennuksen taakseen. Kirkkoa korjattiin jälleen vuonna 1936.


title: Kristuksen kirkastumisen katedraali

text: Kirkkosali on malliltaan suorakaiteen muotoinen, ja sen pinta-ala on 824 m². Ikonostaasi oli rakennettu puolikaareen, ja sen yläosan ikonit oli erotettu toisistaan pienillä puolipylväillä. Kuninkaanovien molemmin puolin oli pilarit, ja ikonostaasin molemmin puolin oli puolipyöreät seinäsyvennykset. Kellotornin seitsemästä kellosta suurin painoi 4 265 kiloa.


title: Kristuksen kirkastumisen katedraali

text: Viipurin Kristuksen kirkastumisen kirkosta tuli katedraali 1892, jolloin Suomeen perustettiin oma ortodoksinen hiippakunta. Suomen itsenäistymisen jälkeen ja Suomen ortodoksisen kirkkokunnan muodostumisen jälkeen kirkon keskus siirtyi Sortavalaan, mutta samalla Suomi jaettiin kahteen ortodoksiseen hiippakuntaan, joista toisen keskus jäi Viipuriin.


title: Kristuksen kirkastumisen katedraali

text: Kirkossa oli pääalttarin lisäksi kaksi sivualttaria, jotka olivat pyhitetty pyhän Nikolaos Ihmeidentekijän muistolle ja Jumalanäiti Kaikkien murheellisten ilon ikonille.


title: Kristuksen kirkastumisen katedraali

text: Kristuksen kirkastumisen katedraali säilyi kuin ihmeen kaupalla talvisodan pommituksista vähäisin vaurioin, toisin kuin monet muut Viipurin kirkot. Moskovan rauhassa kirkko siirtyi Viipurin mukana Neuvostoliitolle. Suurin osa kirkon esineistöstä evakuoitiin ennen kaupungin luovuttamista, mutta ikonostaasi, kattokruunu (1700-luvulta), hopeinen alttaripöytä ja suuret ikonit jäivät paikoilleen. Katedraalista evakuoitiin myös 238 erilaista kirkkotekstiiliä.


title: Kristuksen kirkastumisen katedraali

text: Jatkosodassa Suomi valloitti Viipurin takaisin ja tuolloin saatiin todeta kirkon kellojen, ikonostaasin ja muun arvokkaan irtaimiston kadonneen. Kirkosta löytyivät pyhä Johannes- ja Jumalanäiti-ikonit, jotka siirrettiin tämän jälkeen väliaikaisesti Sorvalin kirkkoon. Katedraalia kunnostettiin vuosina 1942–1943, mutta 1944 kirkko jäi taas Neuvostoliitolle.


title: Kristuksen kirkastumisen katedraali

text: Sotien jälkeen oli Viipurin katedraalista evakuoitu yhteensä 105 ikonia, jotka lahjoitettiin eri seurakuntien käyttöön, muun muassa Oulun, Lahden, Jyväskylän, Helsingin ja Kajaanin kirkkoihin. Tosin kaikkein vanhimmat päätyivät kirkkomuseoon. Pyhän kolminaisuuden katedraalin ikonostaasin yläosassa Oulussa on 12 Viipurin katedraalista peräisin olevaa ikonia. Jyväskylän Kristuksen Ylösnousemuksen kirkossa on puolestaan Viipurin katedraalista peräisin olevat Kristuksen ja Jumalanäidin hopealla päällystetyt ja kullatut ikonit. Myös Helsingissä Uspenskin katedraalissa on Viipurin Kristuksen kirkastumisen katedraalista peräisin olevia ikoneja. Myös evakuoituja kirkkotekstiilejä on lahjoitettu supistuneen Suomen alueen seurakunnille.


title: Kristuksen kirkastumisen katedraali

text: Kristuksen kirkastumisen kirkko oli sotien jälkeen pitkään poissa kirkollisesta käytöstä, mutta 1970-luvun lopulla se palautettiin alkuperäiseen tarkoitukseensa. Se kunnostettiin katedraaliksi, kun Leningradin hengellisen akatemian johtaja, arkkimandriitta Kirill, nykyinen Moskovan patriarkka, vihittiin Viipurin piispaksi 3. maaliskuuta 1976.


title: Harpyija

text: Harpyija voi tarkoittaa ainakin seuraavia:


title: Jakovlev

text: Jakovlev (A.S. Yakovlev) on neuvostoliittolais-venäläinen lentokonevalmistaja, jonka perusti vuonna 1934 Aleksandr Jakovlev. Yhtiön nykyään kansainvälisillä markkinoilla käyttämä nimi on A. S. Yakovlev Design Bureau JSC.


title: Jakovlev

text: Nimekkäimmät tuotteet olivat toisen maailmansodan aikaiset Jak-hävittäjät. Jakovlevin koneiden nimet ovat tyyppiä Jak-numero (Як).


title: Jakovlev

text: Yhtiö siirtyi 1990-luvulla valtionyhtiöstä osakeyhtiöksi, jonka pääomistaja on Venäjän valtio. Venäjän valtion on pitkään odotettu fuusioivan Jak-yhtiön, Mikojanin, Iljušinin, Irkutin, Suhoin ja Tupolevin.


title: Besnik Hasi

text: Besnik Hasi (s. 29. joulukuuta 1971) on kosovolais-albanialainen jalkapallovalmentaja ja entinen keskikenttäpelaaja. Heinäkuusta 2018 lähtien hän on toiminut Al-Raedin päävalmentajana.


title: Besnik Hasi

text: Hasi aloitti jalkapalloilun synnyinmaassaan KF Vëllaznimiin riveissä. Juniorivuosien jälkeen Hasi siirtyi KF Liriaan, jossa teki läpimurtonsa aikuisten tasolla. Ura jatkui NK Zagrebissa, mutta vähäisen peliajan myötä Hasi siirtyi lainalle NK Dinamo Pancevoon. Hän pelasi lainalla eri seuroissa, muttei onnistunut saamaan vastuuta ja peliaikaa. Vuonna 1994 Hasi siirtyi KRC Genkiin, jossa vastuuta tuli 2. divisioonassa, mutta joukkueen noustua liigaan kaudeksi 1996/97 Hasin peliaika väheni. Kaudella 1997/98 hän edusti TSV 1860 Müncheniä ja palasi kauden jälkeen takaisin Genkiin. Nyt tuli myös vastuuta ja Hasi oli avainpelaajia Genkin juhliessa historiansa ensimmäistä Belgian mestaruutta kaudella 1998/99.


title: Besnik Hasi

text: Hasi siirtyi kesällä 2000 RSC Anderlechtiin, jossa hän pelasi kuusi kautta. Lukuisat loukkaantumiset ja polvivammat varjostivat Anderlecht-vuosia, joiden aikana hän pääsi juhlimaan kolmea Belgian liigamestaruutta. Kokenut puolustavissa rooleissa viihtynyt Hasi siirtyi kaudella 2005/06 KSC Lokereniin ja lopetti uransa Cercle Bruggessa kauden 2007/08 jälkeen.


title: Besnik Hasi

text: Hasi aloitti valmennusuransa RSC Anderlechtin organisaatiossa juniorivalmentajana. Vuonna 2009 hän nousi edustusjoukkueen apuvalmentajaksi ja työskenteli Ariël Jacobsin ja John van den Bromin valmennustiimeissä. Maaliskuussa 2014 hänestä tuli Anderlechtin päävalmentaja van den Bromin saatua potkut. Hänen johdollaan Anderlecht piristyi ja nousi mestaruusplayoffsien myötä lopulta Belgian mestariksi. Seuraavalla kaudella mestaruus jäi uusimatta. Mestarien liigassa Hasi johdatti Anderlechtin muun muassa upeaan 3–3 tasapeliin Arsenalia vastaan. Kaudella 2015/16 Anderlecht jäi mestaruustaistelussa toiseksi ja kauden jälkeen Hasi siirtyi puolalaisen KP Legia Varsovan valmentajaksi. Kausi alkoi Legian osalta katastrofaalisesti ja joukkue vajosi liigan hännille. Seurajohto erotti Hasin tehtävästään jo syyskuun puolivälissä 2016.


title: Besnik Hasi

text: Kesäkuussa 2017 Hasista tuli kreikkalaisen Olympiakosin päävalmentaja. Albanialaisen pesti suurseurassa päättyi lopulta lyhyeen, kun seura erotti hänet tehtävistään syyskuun lopulla 2017. Viimeinen naula Hasin arkkuun oli 3–2 derbytappio AEK Ateenalle.


title: Besnik Hasi

text: Heinäkuussa 2018 Hasi siirtyi Saudi-Arabian pääsarjaan Al-Raedin päävalmentajaksi.


title: Maiko

text: Maiko (japaniksi 舞妓) on japanilainen geishaoppilas Kiotossa. Tokiossa geishaoppilasta kutsutaan "hangyokuksi" eli "puolijalokiveksi", mikä viittaa maikon geishaan verrattuna pienempään palkkioon. Sanassa 舞妓 kanji 舞 tarkoittaa tanssia, 妓 geishaa, mutta lausutaan poikkeavasti "ko", joka viittaa yleensä lapseen tai naiseen. "Maikon" voi siis tulkita tarkoittavan geishaa, joka on tanssijatyttö, mikä vastaa maikon työnkuvaa.


title: Maiko

text: Geishan koulutus on pitkä ja vanhanaikainen, ja siihen kuuluu monta vaihetta. Ensimmäinen vaihe on "shikomi", jolloin tyttö tulee asumaan geishataloon ja tutustuu geishan elämään lähemmin. Muinoin, kun geishaksi joutuivat usein köyhät tytöt jo pieninä lapsina, palvelijatarvaihe kesti vuosia ja sisälsi peruskoulutusta, esimerkiksi luku- ja kirjoitustaidon opettelemisen. Nykyään, kun koulutukseen hakeudutaan vasta normaalin peruskoulun jälkeen, shikomi-vaihe kestää vain muutaman kuukauden.


title: Maiko

text: Geisha aloittaa uransa "shikomi"-harjoittelijana (仕込み "shikomi") nykyään vasta noin 15-vuotiaana tai vanhempana, koska okiyat edellyttävät maikokokelaidensa suorittaneen vähintään peruskoulun loppuun. Shikomi voi alueensa, okiyansa ja valintansa mukaan pukeutua joko tavalliseen kimonoon tai länsimaisiin vaatteisiin. Shikomi avustaa palvelijan tavoin maikoja ja geishoja näiden askareissa ja oppii samalla ammatin vaatiman etiketin. Tämä vaihe on lyhentynyt ajan myötä ja nykyisin kestää yleensä kuukauden. Kun shikomivaihe on ohi, tytöstä tulee "minarai"-harjoittelija (見習い "minarai"). Termi tarkoittaa katsomalla oppimista. Minarai puetaan melkein samoin kuin maiko, mutta asuissa on joitakin merkittäviä eroja, joista obin darari-solmun lyhyemmät "hännät" on helppo huomata. Myös kimonon hihat ovat maikon hihoja lyhyemmät. Minarain tukka laitetaan maikojen "wareshinobu"-nutturalle. Minarai saa tulla kokeneempiensa kanssa töihin, mutta hänen ei odoteta viihdyttävän vieraita.


title: Maiko

text: Kun minarai on oppinut tarpeeksi, hänestä tulee "maiko" (舞妓). Ensimmäisellä päivällä maikona on oma nimityksensä, "misedashi" (店棚 tai 見世棚), joka tarkoittaa myytäväksi esillä olemista. Ulkoiselta asultaan maikot ovat värikkäämpiä ja näyttävämpiä kuin geikot, mutta he eivät ole viihdytystaidoissaan vielä täysin harjaantuneita. Maikolla on harjoittelunsa tukena ohjaava geisha, "oneesan" eli isosisko, jonka seurassa hän käy töissä. Maikot käyvät läpi kuusi koulutusvaihetta ennen geishaksi valmistumista. Kolmannesta vaiheesta neljänteen siirtymisellä on oma nimensä, "mizuage" (水揚げ, みずあげ; "vedestä nostaminen").


title: Maiko

text: Noin 20 vuoden iässä maiko päättää, haluaako hän tulla geishaksi vai ei. Jos maiko menee naimisiin, hän ei voi jatkaa työtään maikona eikä edetä geishaksi.


title: Maiko

text: Geishaksi tulemisen seremonia on nimeltään "erikae", joka tarkoittaa sananmukaisesti kauluksen kääntämistä. Tämä viittaa aikaan tai hetkeen, jolloin maiko vaihtaa pukuunsa kuuluvan punaisen kauluksen geishalle kuuluvaan valkoiseen.


title: Maiko

text: Maikon tulee koko koulutuksensa ajan, myös vapaa-ajallaan, pukeutua kimonoon ja pitää hiuksensa Edo-kauden tyyliin vahalla kammattuna, jotta hän oppisi esiintymään niissä luontevasti.


title: Maiko

text: Maikon koulutukseen kuuluu runsaasti erilaisia oppitunteja. Tärkeitä aiheita ovat erityisesti perinteinen musiikki, jota soitetaan muiden muassa fue-huilulla, telineessä pidettävällä Shime-daiko-rummulla ja olkapäällä pidettävällä ko-tsuzumi-rummuilla ja etenkin kolmikielisellä shamisenilla. Lisäksi opiskellaan perinteisiä laulutyylejä, perinteistä tanssia ja japanilaista teeseremoniaa.


title: Maiko

text: Tärkeä osa koulutusta on kiertely vanhempien geishojen mukana juhlissa ("ozashiki"), joissa maiko oppii keskustelutaitoja ja esiintymistä. Ozashikeissa maikot useimmiten esittävät tanssia ja seuraavat keskustelua.


title: Maiko

text: Maikojen hyvin koristeellinen asu on yleinen kohde kaikenlaisessa Japania kuvaavassa materiaalissa, mainoksissa tai matkailuesitteissä. Tosin usein kuvan sanotaan esittävän geishaa tai vain "kimonoa".


title: Maiko

text: Maiko pukeutuu edustustilanteissa pitkähihaiseen furisode-kimonoon, johon tavallisten neitojen furisodeista poiketen on ommeltu laskokset harteille ja hihoihin. Tämä on vanha lasten kimonoissa käytetty tapa: tytön kimono hankittiin ylisuurena ja sitä pienennettiin laskoksilla lapsen kasvun mukaan. Maikon asuun kuuluu myös lukuisia muita "lapsellisia" piirteitä kuten korkealle ja tiukasti kiedottu obi, kirkkaat värit ja runsaat kuviot, leveään kulmaan asetellut kimonon kaulukset, runsaat roikkuvat hiuskoristeet sekä korkeat okobo-getat.


title: Maiko

text: Maikon kimonoasuun kuuluu aluskimono, joka näkyy kun helmaa kannetaan ulkona kädessä. Siihen kuuluu punavalkoinen, kirjailtu kauluksensuojus ("han'eri"). Han'erin väri riippuu maikon koulutuksen asteesta: mitä lähempänä hän on geishaksi etenemistä, "eri-kaea", sitä enemmän valkoista on suhteessa punaisen määrään. Asuun kuuluvat myös roikkuva obin solmu ("darari-musubi"), punainen obiage ja kampaukseen kiinnitetyt, vuodenaikaan sopivat koristeet ("kanzashi"). Työajan ulkopuolella kimono on tavallista mallia, mutta maikon on pidettävä kimonoa ja viikoittain kunnostettavaa vahattua kampaustaan joka päivä koko harjoittelunsa ajan.


title: Maiko

text: Maikon meikki poikkeaa hieman geishan meikistä. Koska maiko ei käytä peruukkia, hiusrajaan jätetään ohut maalaamaton raja, minkä tarkoituksena on myös saada ehostus muistuttamaan perinteistä nō-teatterin naamiota. Nuori, vasta-alkanut maiko maalaa vain osan alahuulestaan punaiseksi. Koulutuksessa edistymisen myötä myös huulien maalattu alue kasvaa. Ensimmäisenä kahtena vuotenaan maiko käyttää melko voimakasta vaaleanpunaista sävyä poskiensa ja silmiensä alueella, myöhemmin vähemmän ja vaaleampaa. Maikojen meikissä punaiset ovat enemmän vaaleanpunertavia, "kirsikankukan sävyjä".


title: Maiko

text: Sekä geishalle että maikolle jätetään maalaamaton kaksihaarainen alue niskaan. Nämä kapeat kaistat paljasta ihoa korostavat niskaa ja kiihottavat mielikuvitusta, luoden näin selkeän eroottisen vaikutelman. Juhlallisimpia tilaisuuksia ja aikoja varten maalaamaton alue tehdään kolmihaaraiseksi.


title: Rudi Vata

text: Rudi Vata (s. 13. helmikuuta 1970, Shkodër, Albania) on albanialainen 185 senttimetriä pitkä entinen jalkapalloilija. Vata pelasi puolustavana keskikenttäpelaajana ja puolustajana.


title: Rudi Vata

text: KS Vllaznia Shkodërin junioreissa uransa aloittanut Vata teki uransa ensimmäisen ammattilaissopimuksen KS Dinamo Tiranan kanssa. Kaudella 1993/1994 hän jätti kotimaansa, ja siirtyi skotlantilaisjoukkue Glasgow Celticin joukkueeseen. Celtic jäi Vatan uran tunnetuimmaksi joukkueeksi, sillä siirryttyään pois saarivaltiosta hän edusti selvästi heikompia seuroja. Skotlannissa vietyttyjen vuosien jälkeen hän siirtyi Kyprokselle, jossa hän pelasi parin kauden ajan Apollon Limassolin joukkueessa. Vuosituhannen vaihteen tienoilla Vata muutti Saksaan, jossa ehti edustaa Energie Cottbusia ja LR Ahlenia. Saksasta hän palasi vähäksi aikaa takaisin Albaniaan, KK Tiranaan, mutta siirtyi pian Japaniin, Yokohama FC:n riveihin. Japanin kauden jälkeen Vata pelasi vielä kauden verran Skotlannissa, St. Johnstone FC:ssä, ja synnyinmaassaan, KF Partizani Tiranassa, jossa päätti uransa vuonna 2005.


title: Rudi Vata

text: Vata on yksi Albanian maajoukkueen legendaarisimpia pelaajia. Vuodet 1990-2001 käsittäneen maajoukkueuransa aikana hän pelasi 59 ottelua ja teki niissä viisi maalia. Hän on eniten maaotteluita Albanian paidassa pelanneiden jalkapalloilijoiden listalla jaetulla 4. sijalla, ja maalien vastaavassa tilastossa 10. sijalla.


title: Roni

text: Roni tarkoittaa seuraavia:


title: Luettelo Suomen hautausmaista

text: Tämä on luettelo Suomen hautausmaista.


title: Ice Age

text: Ice Age – jäätikön sankarit on vuonna 2002 valmistunut yhdysvaltalainen tietokoneanimaatioelokuva, jossa juro mammutti Manfred, hölmö laiskiainen Sid ja kiero sapelihammaskissa Diego yrittävät toimittaa pienen ihmislapsen takaisin heimonsa pariin. Elokuvassa seurataan seurueen matkaa pohjoiseen, jossa etsitään ihmisheimoa. Diego kuitenkin yrittää saada yksinäisestä Manfredista ruokaa laumalleen ja tarjota lapsen tapettavaksi lauman johtajalle, Sotolle. Elokuva kertoo ystävyydestä, toisten auttamisesta ja välittämisestä.


title: Ice Age

text: Tarinassa vilahtaa myös usein huono-onninen maaorava Jyrsis (), joka yrittää piilottaa tammenterhoa ja onnistuu joka kerta hukkaamaan sen. Orava ei kuitenkaan ole lasta kuljettavan eläinlauman mukana, eikä vaikuta sen kulkuun.


title: Ice Age

text: Diego on sapelihammastiikeri, joka on jokseenkin vakava ja välillä ärjy, sekä äärimmäisen ovela, mutta pohjmmiltaan melko koominen ja rakastava hahmo. Rohkeudestaan huolimatta Diego pelkää vettä. Suomalaisena äänenä on Santeri Kinnunen.


title: Ice Age

text: Manfred on iso ja tahdonvoimainen, mutta yksinäisyyteen hakeutuva mammutti, myös tavallaan tiukka, ja komenteleva, ja toimii aivan kuten laumanjohtaja. Hän on pohjimmiltaan ystävällinen ja uhrautuva, ja hän tulee useaan otteeseen tarpeeseen. Sid keksii hänelle lempinimen Manu (engl. Manny), joksi häntä kutsutaan siitä eteenpäin. Suomalaisena äänenä on Antti Pääkkönen.


title: Ice Age

text: Sid edustaa laiskiaisten uneliasta, vähän hölmöä, ja sinnikästä sukua. Sid on elokuvien useissa tilanteissa ”pelle”, jota kohtalo kolhii. Suomalaisena äänenä on Antti L. J. Pääkkönen.


title: Ice Age

text: Jyrsis on kummankin elokuvan alussa ilmestyvä sapelihammasorava, ja hänen ainainen tammenterhon jahtaamisensa aiheuttaa toistuvasti hauskoja tilanteita. Jyrsis on hahmo, joka herättää katselijoissa sääliä ja iloa, sillä mikään mahti maailmassa ei voi estää pientä oravaa yrittämästä saada tammenterhoa itselleen. Jyrsiksestä on tehty myös kaksi omaa lyhytelokuvaa "Gone Nutty" ja "No Time For Nuts".


title: Ice Age

text: Suomenkielisen version on kääntänyt Arja Meski ja sen on ohjannut Heikki Lehtosaari.


title: S-Pankki

text: S-Pankki Oy on S-ryhmän ja LähiTapiolan omistama suomalainen kauppapankki, jonka Suomen Osuuskauppojen Keskuskunta (SOK) perusti vuonna 2006 korvaamaan Osuuskauppojen säästökassat. S-Pankin ovet avautuivat asiakkaille lokakuussa 2007. S-Pankki tarjoaa asiakkailleen palveluita päivittäisten raha-asioiden hoitamiseen, säästämiseen, sijoittamiseen ja hankintojen rahoittamiseen. S-Pankin toimitusjohtajana on toiminut 22.6.2006 alkaen Pekka Ylihurula. S-Pankki on Suomen ensimmäinen ja ainoa kauppapankki. Muualla kauppapankkeja on muun muassa Ruotsissa ICA-ketjulla ja Britanniassa Tescolla.


title: S-Pankki

text: S-pankilla oli vuoden 2018 kesäkuussa yhteensä 3,1 miljoonaa asiakasta, joista 2,1 miljoonalla on käytössään maksukortti.


title: S-Pankki

text: Osuuskuntalain muutos vuonna 2003 pakotti S-ryhmän miettimään korviketta satavuotiselle säästökassatoiminnalle. Uusi laki esti säästökassatoiminnan jatkumisen entisenlaisena ja asetti asiakastileille 3 000 euron enimmäistalletusrajan. S-ryhmä harkitsi sekä säästökassojen lopettamista että yhteistyön aloittamista jonkun pankin kanssa. Oman pankin perustaminen nousi parhaimmaksi vaihtoehdoksi, sillä se mahdollisti entisenlaisten rahoituspalvelujen tarjonnan ja tukisi jatkossa S-ryhmän muita toimintoja. Vuonna 2009 S-Pankin omistajarakenne muuttui, kun S-ryhmän osuuskaupat tulivat osakeannilla sen omistajiksi 50 %:n osuudella. Aikaisemmin S-Pankin ainoana omistajana toimineen Suomen Osuuskauppojen Keskuskunnan (SOK) hallintaan jäi 50 % osakekannasta.


title: S-Pankki

text: Toukokuussa 2013 S-Pankki ilmoitti ostavansa sijoituspalveluyhtiö FIMin. Ensivaiheessa S-Pankki osti 51 % FIM-konsernin osakekannasta ja loput 49 % yhteisesti sovittujen ehtojen puitteissa vuoden 2016 alkupuolella. Kaupan myötä S-Pankin tuotevalikoima laajeni rahastosäästämiseen ja varainhoitoon.


title: S-Pankki

text: Kesäkuussa 2013 ilmoitettiin S-Pankin ja LähiTapiola Pankin perustavan vuonna 2014 uuden S-Pankin, josta S-ryhmä omistaa 75 prosenttia ja LähiTapiola 25 prosenttia. Yhdistymisen myötä uusi S-Pankki tarjoaa myös asuntolainoja ja muuta vakuudellista luotonantoa. 1.5.2014 S-Pankki ja LähiTapiola Pankki yhdistyivät uudeksi S-Pankiksi. S-Pankissa käytiin päällekkäisyyksien ja fuusioitumisen vuoksi yt-neuvottelut, joiden tuloksena vähennettiin 38 työntekijää.


title: S-Pankki

text: S-Pankki palvelee S-ryhmän toimipaikoissa kautta maan, ja lisäksi käteisen nostaminen ja tallettaminen onnistuu lähes 1 000:n S-ryhmän toimipaikan kassalla. S-Pankki panostaa digitaalisiin pankkipalveluihin ja tarjoaa muun muassa S-Mobiilin ja verkkopankin käytön maksuttomana. S-Pankki tarjoaa S-ryhmän asiakasomistajille kansainvälisen S-Etukortti Visa Credit/Debit -kortin ilmaiseksi.


title: S-Pankki

text: Suomen Rahatiedon Taloussanomille tekemässä asuntolainavertailussa huhtikuussa 2017 S-Pankin Asuntolaina oli edullisin pariskunnille ja asuntovelattomille sinkuille.


title: S-Pankki

text: Useimmista pankeista poiketen S-Pankissa käyttötilin korko lasketaan päivittäiselle saldolle kuukauden alimman saldon sijaan.


title: Kokonaisalue

text: Rengasta formula_1 kutsutaan kokonaisalueeksi (), jos formula_1 on kommutatiivinen eikä formula_1:ssä ole nollanjakajia. Monet kiinnostavat renkaat ovat kokonaisalueita, muun muassa kokonais- ja reaaliluvut sekä jäännösluokkarenkaat formula_4, missä "m" on alkuluku. Kokonaisalueet käyttäytyvät monessa suhteessa samankaltaisesti kuin kokonaisluvut, joita voidaan pitää kokonaisalueiden perusesimerkkinä. Muun muassa "n"-asteisella polynomilla on korkeintaan "n" juurta kokonaisalueen ja kokonaisalueissa on voimassa supistamislaki formula_5.


title: Kokonaisalue

text: Alkion formula_6 monikerta on formula_7, missä yhteenlaskettavia on "n" kappaletta. Jos kokonaisalueen "D" alkion "a" monikerta formula_8 on nolla jollakin positiivisella kokonaisluvulla "n", kun "a" on nollasta poikkeava, niin jokaisella "D":n alkiolla "b" tulo "nb" on nolla. Tämä nähdään seuraavasti: Olkoon "a" nollasta poikkeava kokonaisalueen "D" alkio ja olkoon "D":n karakteristika "n". Tällöin formula_9, joten jos formula_10, niin täytyy olla formula_11, koska kokonaisalueessa ei ole nollanjakajia. Kertomalla tämä "b":llä ja kirjoittamalla lauseke vastaavalla tavalla auki päädytään yhtälöön formula_12.


title: Kokonaisalue

text: Koska jokainen kokonaisalue on rengas, niin pienintä edellä mainitun kaltaista lukua "n" sanotaan kokonaisalueen karakteristikaksi ja merkitään char("D") = "n". Jos tällaista lukua ei ole, merkitään char("D") = 0. Karakteristika on aina joko nolla tai alkuluku. Tämä nähdään seuraavasti: Oletetaan, että char("D") = "n", formula_13. formula_14. Tällöin formula_15 ja koska kokonaisalueessa ei ole nollanjakajia, on formula_16 tai formula_17. Tarvittaessa muuttujat uudelleen nimeämällä saadaan formula_18. Luku "n" on kuitenkin karakteristikan määritelmän mukaan pienin tällaisen ehdon toteuttava luku, eli formula_19. Siispä luvulla "n" ei voi olla epätriviaaleja tekijöitä.


title: Kokonaisalue

text: Luokittelu eri karakteristikan mukaan on tärkeä tapa jaotella kokonaisalueita. Erityisen suuri ero on niiden kokonaisalueiden välillä, joiden karakteristika on nolla (äärettömien) ja joiden karakteristika on alkuluku. Jos kokonaisalueen "D" karakteristika on nolla, on "D":ssä äärettömän monta alkioita. Esimerkiksi kuntalaajennukset käyttäytyvät eri lailla riippuen siitä, onko alkukunnan karakteristika ääretön vai äärellinen. Ero tulee näkyviin esimerkiksi kuntalaajennusten yhteydessä.


title: Kokonaisalue

text:
Keskeinen äärellisiä kokonaisalueita koskeva tulos on se, että jokainen äärellinen kokonaisalue on kunta.
Toisin sanoen sen jokaisella nollasta eroavalla alkiolla on käänteisalkio.


title: Kokonaisalue

text: Tulos voidaan perustella seuraavasti:


title: Kokonaisalue

text:
Olkoon formula_1 äärellinen kokonaisalue, formula_21 kokonaisalueen formula_1 alkioiden lukumäärä ja formula_6 jokin sen nollasta eroava alkio.
Olkoot formula_24 kokonaisalueen "R" erisuuret alkiot. Tällöin myös alkiot formula_25 ovat keskenään erisuuria.
Jos nimittäin olisi formula_26 erisuurilla indeksien formula_27 ja formula_28 arvoilla, niin olisi formula_29. Tällöin formula_30 ja formula_6 olisivat kokonaisalueen formula_1 nollasta eroavia nollanjakajia. Tämä on ristiriita. Alkiot formula_33 käyvät siis läpi kaikki kokonaisalueen formula_1 alkiot. Erityisesti formula_35 jollakin formula_36. Alkio formula_37 on tällöin alkion formula_6 käänteisalkio.


title: Santeri Nuutinen

text: Santeri Nuutinen (s. 1994) on suomalainen lapsinäyttelijä, joka tunnetaan erityisesti draamasarjasta "Kotikatu". "Kotikadun" lisäksi hän on tehnyt myös monia muita sivurooleja televisiossa. Vuonna 2003 Nuutinen näytteli Santtu-poikaa 12-osaisessa lastensarjassa "Vasikantanssi".


title: Santeri Nuutinen

text: Myös hänen pikkuveljensä Rasmus Nuutinen on näytellyt pieniä rooleja.


title: Kuutamolla (televisio-ohjelma)

text: Kuutamolla on MTV3-kanavalla vuosina 2001–2004 esitetty viihdeohjelma. Ohjelmassa kolme jaksoittain vaihtuvaa julkisuuden henkilöä esitti vuorollaan elämästään kolme väitettä, joista kaksi oli totta ja yksi valetta. Kahden muun vieraan ja studioyleisön piti arvata mitkä väitteistä olivat totta, mikä ei. Ohjelman juontajana toimi Santeri Kinnunen. Ohjelmaa esitettiin lauantaisin. Ensimmäisen jakson vieraina olivat näyttelijät Juha Veijonen, Anu Koskinen ja Mari Vainio.


title: Resident Evil 4

text: Resident Evil 4 on Capcomin kehittämä ja alun perin Nintendo GameCubelle vuonna 2005 julkaisema kolmannen persoonan ammunta- ja selviytymiskauhupeli. Peli julkaistiin myöhemmin samana vuonna PlayStation 2:lle sekä vuonna 2007 Microsoft Windowsille ja Wiille. Pelistä on myös olemassa puhelimille tehty versio, Resident Evil 4 -Mobile Edition.


title: Resident Evil 4

text: Peliä on myyty yli kolme miljoonaa kappaletta ja se on saanut paljon palkintoja. Peliä on kehuttu muun muassa sen upeasta tunnelmasta ja komeasta grafiikasta. Peli poikkeaa aikaisemmista "Resident Evil" -peleistä toimintapainotteisuudellaan. "Resident Evil 4" julkaistiin syyskuussa 2011 myös PlayStation 3:lle ja Xbox 360:lle teräväpiirtografiikoilla ja palkintojärjestelmällä. Lisäksi kaikki peliin aiemmin julkaistu lisämateriaali on mukana. Syksyllä 2016 peli julkaistiin myös PlayStation 4:lle ja Xbox Onelle.


title: Resident Evil 4

text: "Resident Evil 4:n" pelimekaniikka on erilainen kuin sarjan aiemmissa peleissä. Peli on nopeampi ja alueet ovat isompia. Pelimoottori pystyy näyttämään ruudulla vaivattomasti monta kymmentä vihollista samaan aikaan, ja vihollisia tuleekin eteen enemmän kuin aiemmissa peleissä.


title: Resident Evil 4

text: Aseet ovat aiempaa suuremmassa roolissa. Aseita ei ole enää piilotettu, vaan ne täytyy ostaa kiertelevältä kauppiaalta. Ostamiseen tarvitaan rahaa, jota saa vihollisia tappamalla ja ympäristöstä keräämällä. Pelaaja voi löytää myös piilotettuja aarteita, joista osaa voi yhdistellä mahdollisimman suuren arvon saamiseksi. Etsinnän helpottamiseksi kauppiaalta voi ostaa aarrekarttoja.


title: Resident Evil 4

text: GameCube-versio sisältää kaksi pelin läpäisyllä ansaittavaa minipeliä. PlayStation 2- ja Wii-versiot sisältävät kolme minipeliä. Esimerkiksi "The Mercenaries" on yksinkertainen minipeli, jonka perusajatuksena on tappaa mahdollisimman monta vihollista mahdollisimman nopeasti.


title: Resident Evil 4

text: On kulunut kuusi vuotta "Resident Evil 2:n" tapahtumista. Umbrella Corporation on todettu syylliseksi Raccoon Cityn tapahtumiin ja yhtiö on ajautunut konkurssiin. Leon S. Kennedy on rekrytoitu salaiseen palveluun. Hänen tehtävänään oli suojella presidentin perhettä, kun presidentin tytär Ashley kidnapattiin. Leonin pitää etsiä Ashley ja tuoda hänet takaisin Yhdysvaltoihin


title: Resident Evil 4

text: Leon matkustaa länsieurooppalaiseen espanjankieliseen kylään huomatakseen, että sen asukkaat ovat muuttuneet raivohulluiksi. Sen aiheuttaja ei ole edellisten osien tapaan virus, vaan "Las Plagas" -loinen. Loinen turmelee kantajansa kehon ja tekee kyläläisistä "Los Illuminadosin" johtajan, lordi Osmund Saddlerin tahdottomia orjia. Saddlerin tavoitteena on saada loinen Ashleyn kautta Yhdysvaltain presidenttiin ja välillisesti sen avulla vallata koko maailma.


title: Resident Evil 4

text: Leon joutuu kyläpäällikkö Bitores Mendezin kaappaamaksi ja altistuu loiselle. Vankina ollessaan hän tapaa entisen "Los Illuminados" -tutkijan, Luis Seran. Leon ja Sera onnistuvat pakenemaan ja päättävät hajaantua. Leon saa tietää Ashleyn olevan kylän kirkossa, mutta avain puuttuu. Leon ajautuu suurelle järvelle, jota hän alkaa ylittää moottoriveneellä. Mutta veneen kimppuun hyökkää suuri Las Plagasille altistunut petokala. Leon onnistuu tappamaan pedon harppuunalla ja pääsee järven toiselle puolelle. Loinen alkaa kuitenkin vaikuttaa Leoniin ja hän alkaa oksentaa verta. Leon menettää tajuntansa kuudeksi tunniksi, kunnes herää painajaisesta. Leon onnistuu löytämään avaimen ja pelastaa Ashelyn kirkosta. Mendez yllättää Leonin vanhassa rakennuksessa ja melkein tappaa hänet. Leon sytyttää rakennuksen palamaan ja tappaa Mendezin. Leon ja Ashley joutuvat pakenemaan paikalle tulleita kyläläisiä Ramon Salazarin omistamaan keskiaikaiseen linnaan. He huomaavat, että myös linnan munkit ovat altistuneet "Las Plagasille". Ashley joutuu Salazarin ansaan. Pelastaessaan Ashleyta Leon kohtaa Luisin, joka kertoo löytäneensä tärkeän näytteen loisesta. Saddler tappaa Luisin ja Leon menettää näytteen. Ennen kuolemaansa, Luis ehtii antaa Leonille pillerit, jotka hidastavat loisen kasvua kehossa.


title: Resident Evil 4

text: Linnassa Leon kohtaa kuolleeksi luullun tuttunsa, Ada Wongin. Leon onnistuu kukistamaan Salazarin ja saa Adalta venekyydin läheiselle saarelle, jonne Ashley on viety. Saarella Leon tapaa entisen poliisiparinsa Jack Krauserin, jonka Leon oli luullut kuolleen. Krauser työskentelee Saddlerille. Krauser aloittaa taistelun, josta Leon selviytyy voittajana. Leon on melkein kuristaa Adan hengiltä loisen ottaessa hänet valtaansa, mutta hän pelastaa Ashleyn ja parantaa tämän ja itsensä loisesta sädehoidolla. Adan avulla Leon kukistaa Saddlerin, mutta aseella uhattuna joutuu antamaan "Las Plagas" -näytteen Adalle, joka pakenee saarelta helikopterilla ja jättää Leonille ja Ashleylle avaimen vesiskootteriinsa.


title: Resident Evil 4

text: Maaliskuussa 2011 Capcom ilmoitti "Resident Evil" -pelisarjan uudistamisesta. "Resident Evil 4" julkaistiin uudelleen teräväpiirtografiikoilla ja palkintojärjestelmällä. Peli sisältää myös ylimääräiset minipelit "Assignment Ada" ja "Separate Ways". Peli on ladattavissa PlayStation Networkista, Steam-palvelusta ja Xbox Livestä.


title: Resident Evil 4

text: "Resident Evil 4" on vastaanottanut ylistystä sekä kriitikoilta että pelaajilta. Se on saanut kymmeniä palkintoja ja positiivisia arvosteluja.


title: Resident Evil 4

text: Peli on jakanut sarjan vanhemman fanikunnan kahtia. Osa rakastaa peliä siinä missä osa vihaa. Syynä tähän on se, että peli nivoutuu vain löyhästi vanhojen osien tapahtumiin, koko pelattavuus on laitettu uusiksi ja peli on enemmän toiminta- kuin kauhupeli.


title: Resident Evil 4

text: Nintendo GameCube -versio julkaistiin Yhdysvalloissa 11. tammikuuta 2005. Peli myi ensimmäisen 20 päivän aikana 320 000 kappaletta. Euroopan-julkaisu oli myös menestys: peli myi 200 000 kappaletta ensimmäisen kuukauden aikana. Tammikuun 2006 "Resident Evil 4" -raportin mukaan peliä on myyty kauppiaille yli kolme miljoonaa kappaletta. Luku sisältää pelin PlayStation 2 -version. Päätös julkaista "Resident Evil 4" myös PlayStation 2:lle sai aikaan innostuneen reaktion. PlayStation 2 -versio on myynyt yli kolme miljoonaa kappaletta.


title: Teodoro Obiang Nguema Mbasogo

text: Teodoro Obiang Nguema Mbasogo (s. 5. kesäkuuta 1942) on ollut Päiväntasaajan Guinean presidentti vuodesta 1979. Hän nousi valtaan syrjäytettyään setänsä Francisco Macías Ngueman.


title: Teodoro Obiang Nguema Mbasogo

text: Obiang syntyi Esangui-klaaniin Acoancánissa. Hän aloitti uransa armeijassa ja kävi sotilasakatemiaa Espanjan Zaragozassa. Myöhemmin hän saavutti luutnantin arvon. Obiang on toiminut useissa useissa ammateissa kuten Biokon kuvernöörinä, Black Beachin vankilanjohtajana sekä kansalliskaartin johtajana.


title: Teodoro Obiang Nguema Mbasogo

text: Presidentiksi Obiang nousi vuonna 1979 syrjäytettyään ja teloitettuaan setänsä Francisco Macías Ngueman. Obiang päätti, että uusi hallitus toisi maalle uuden alun setänsä hallinnon jälkeen. Hän sai hallittavakseen maan, jonka kassa oli tyhjä ja jonka väestö oli vähentynyt kolmanneksen vuoden 1968 tasosta, jolloin noin puolet 1,2 miljoonasta asukkaasta muutti Espanjaan tai naapurimaihin. Hänestä tuli virallisesti presidentti lokakuussa 1979 sen jälkeen kun palkkasoturit olivat teloittaneet edellisen presidentin.


title: Teodoro Obiang Nguema Mbasogo

text: Uusi perustuslaki otettiin käyttöön 1982 samaan aikaan kun Obiang valittiin presidentiksi seitsenvuotiskaudelle. Hän oli ainoa ehdokas vuoden 1989 presidentinvaaleissa ja tuli näin valittua seuraavalle kaudelle.


title: Teodoro Obiang Nguema Mbasogo

text: Useimmat kansalliset ja kansainväliset tarkkailijat sanovat Päiväntasaajan Guinean olevan yksi korruptoituneimpia, etnosentrisimpiä, sortavimpia ja epädemokraattisimpia maita maailmassa. Päiväntasaajan Guineassa on käytännössä käytössä yksipuoluejärjestelmä, jota Obiangin "Päiväntasaajan Guinean demokraattinen puolue" hallitsee.


title: Teodoro Obiang Nguema Mbasogo

text: Kaikki paitsi kaksi paikkaa satapaikkaisesta kansallisesta parlamentista kuuluvat demokraattiselle puolueelle. Oppositio on toiminut paikkaajana vapaan lehdistön puutteelle levittämällä näkökantojaan.


title: Teodoro Obiang Nguema Mbasogo

text: Noin 90 % kaikista oppositiopoliitikoista elävät maanpaossa, 550 Obiangin vastaista aktivistia on vangittu ja useita tapettu Obiangin valtaannousun jälkeen. Obiang valittiin uudelleen 1996, 2002 ja 2009, mutta vaalijärjestelyt eivät olleet kansainvälisten tarkkailijoiden mukaan hyväksyttäviä.


title: Teodoro Obiang Nguema Mbasogo

text: Heinäkuussa 2003 valtiollinen radio julisti presidentin olevan Jumala jolla on "ikuinen yhteys Kaikkivaltiaaseen" ja "voi tappaa jokaisen ilman erillistä selontekoa". Obiang antoi henkilökohtaisesti samansuuntaisia lausuntoja vuonna 1993. Myös Macias Nguema oli julistettu jumalaksi.


title: Teodoro Obiang Nguema Mbasogo

text: Obiangin ympärille on rakentunut henkilökultti. Useat tärkeät rakennukset toimivat presidentin asuntoina, ja useissa kaupungeissa on katuja jotka kunnioittavat Obiangin vallankaappauksen muistoa. Myös suurella osalla väestöstä on vaatteita, joihin on painettu Obiangin kasvot.


title: Teodoro Obiang Nguema Mbasogo

text: Samoin kuin edeltäjänsä sekä muut Afrikan diktaattorit, kuten Idi Amin ja Mobutu Sese Seko, Obiang on ottanut useita hienolta kuulostavia virkanimikkeitä kuten "Alifanfarón suuri kenraalimajuri" ja "Biokon, Annobónin ja Río Munin mahtavien saarten herrasmies". Hän kutsuu itseään myös nimellä "El Jefe" (johtaja).


title: Teodoro Obiang Nguema Mbasogo

text: Maaliskuussa 2004 Obiang kertoi, että Yhdysvalloilla, Isolla-Britannialla ja Espanjalla oli liitto jonka oli määrä syöstä hänet vallasta.


title: Teodoro Obiang Nguema Mbasogo

text: 7. maaliskuuta 2004 brittiläinen palkkasoturi Simon Mann ja hänen 69 miehen joukkonsa pidätettiin Hararen lentokentällä Zimbabwessa. Heidän Boeing 727 -koneessaan oli runsas aselasti. Samaan aikaan kahdeksan muuta palkkasoturia pidätettiin Guineassa. Miehiä syytettiin vallankaappauksen suunnittelusta. Myös Sir Mark Thatcher, entisen pääministeri Margaret Thatcherin poika pidätettiin Etelä-Afrikassa osallisuudesta kaappausyritykseen. Guinea syytti aluksi myös Etelä-Afrikkaa osallisuudesta kaappaukseen. Simon Mann tuomittiin 34 vuodeksi, mutta hänet armahdettiin 2009.


title: Teodoro Obiang Nguema Mbasogo

text: Obiang on kärsinyt muun muassa eturauhassyövästä muiden sairauksiensa ohella. Hoitojen aikana 2005 hänen kerrottiin painavan alle 50 kiloa.


title: Teodoro Obiang Nguema Mbasogo

text: Kysymys siitä, kenelle valta siirtyy Obiangin jälkeen, hallitsee maata. Käynnissä on poliittinen kamppailu maan eliitin kesken. Obiang haluaa poikansa (Teodoro Nguema Obiang Mangue), jonka on kerrottu viettävän säännöllisesti vastuutonta elämää, ottavan vallan.


title: Teodoro Obiang Nguema Mbasogo

text: Marraskuussa 2005 Obiang piti tärkeän tapaamisen puolueensa kanssa, jossa hänen uskotaan yrittäneen muodostaa varapresidentin virkaa, jonka hän olisi sitten täyttänyt pojallaan. Hänen paheneva terveydentilansa vaatii häntä matkustamaan ulkomaille hoitoon kahdesti kuussa, mikä jättää maan entistä haavoittuneemmaksi vallankumoukselle.


title: Teodoro Obiang Nguema Mbasogo

text: Obiang valittiin kuitenkin vielä uudelleen kaudelle marraskuussa 2009. Hän sai 96,7 prosenttia äänistä.


title: Teodoro Obiang Nguema Mbasogo

text: Aikakauslehti Forbes kertoo hänen olevan yksi rikkaimmista valtionpäämiehistä yli 600 miljoonan dollarin varallisuudellaan.


title: Dassa-Zoumé

text: Dassa-Zoumé eli lyhyemmin Dassa on kaupunki Collinesin departementissä Beninissä. Siellä oli vuonna 2013 Benin tilastokeskuksen mukaan 112 122 asukasta. Se sijaitsee Cotonoun-Paracoun rautatien ja Beninin tärkeimmän pohjois–etelä-suuntaisen maantien varella. Kaupunki tunnetaan pyhiinvaelluspaikkana, koska Neitsyt Marian sanotaan ilmestyneen Marial Notre Dame d'Arigbon luolassa, jonka ympärille on nykyään rakennettu kirkko.


title: Komoé

text: Komoé on joki Länsi-Afrikassa. Se alkaa Burkina Fasosta 25 kilometriä Bobo Dioulassosta lounaaseen. Joki virtaa Norsunluurannikkoa kohti ja sen rajana ja sitten kääntyy etelään Norsunluurannikon rajojen sisäpuolelle laskeakseen Guineanlahteen. Joen pituus on 813 kilometriä, ja sen valuma-alue on 82 408 neliökilometriä.


title: Heinkel He 115

text: Heinkel He 115 oli saksalainen kaksimoottorinen vesitaso, joka oli alun perin suunniteltu torpedojen pudottamiseen. Sitä käytettiin toisessa maailmansodassa torpedopommitusten lisäksi meritiedusteluun, laivasaattueiden suojaukseen ja miinoitukseen.


title: Heinkel He 115

text: Saksan ilmailuministeriö käynnisti torpedopommittajakoneen suunnittelun vuonna 1935. Kaksi saksalaista lentokonetehdasta, Heinkel ja Blohm & Voss suunnittelivat ja rakensivat prototyypit kaksimoottorisesta vesitasosta. Heinkelin suunnittelema kone valittiin sarjatuotantoon vuosina 1937-1938 tehtyjen koelentojen perusteella. Siitä rakennettiin viisi prototyyppiä (V1-V5) vuosien 1937 ja 1939 välisenä aikana. V2-prototyypillä saavutettiin maaliskuussa 1938 kahdeksan vesikoneiden maailmanennätystä.


title: Heinkel He 115

text: Konetyypin ensimmäisen tuotantoversion, He 115A-1:n valmistus aloitettiin tammikuussa 1939. Seuraava versio, He 115 A-2 oli vientiä varten, ja sitä myytiin kuusi kappaletta Norjaan (He 115 N) ja 12 kappaletta Ruotsiin kesällä 1939. He 115:n hidas lentonopeus koettiin ongelmalliseksi taistelukäytössä ja tämän seurauksena tyypin tuotanto päättyi jo kesällä 1940, johon mennessä sitä oli valmistettu kaikkiaan 138 kappaletta. Kone oli Saksan lisäksi operatiivisessa käytössä Bulgariassa, Yhdistyneessä kuningaskunnassa, Norja]]ssa, Ruotsissa ja Suomessa.


title: Heinkel He 115

text: Suomessa oli käytössä yhteensä kolme Heinkel He 115 -konetta vuosien 1940–1944 välisenä aikana.


title: Heinkel He 115

text:
Norjan hallitus antoi käskyn lopettaa aseellinen vastarinta Saksaa vastaan 7. kesäkuuta 1940. Norjan muiden He 115 -koneiden käskettiin paeta Britteinsaarille, mutta yhden koneen teknisen kunnon katsottiin estävän pitkän lennon. Kokenut liikennelentäjä ja Norjan laivaston luutnantti Helge Dahl, muodollisesti jo siviili, lensi 8. kesäkuuta 1940 Tromssan Skattörasta Petsamon Salmijärvelle tämän He 115 N -koneen, joka oli vientimuunnos A-2-versiosta. Yksilön sarjanumero oli 156 ja valmistusnumero 3038. Norjalainen sotilastunnus oli F.50, mutta siirtolennolla Suomeen käytettiin keksittyä siviilitunnusta LN-MAB vaikkakin kone oli vielä aseistettu. Suomeen tullessaan koneen kokonaislentoaika oli vain 50 tuntia, koska se oli toimitettu tehtaalta vasta heinäkuussa 1939. Narvikin taistelujen yhteydessä ltn. Erik Björneby ampui koneella alas saksalaisen Junkers Ju-52 kuljetuskoneen Gullesfjordissa 14. huhtikuuta 1940.
Kone ensin internointiin ja lennettiin Santahaminaan, sieltä keväällä 1941 edelleen Ilmavoimien varikolle Tampereelle. Otettiin Suomen ilmavoimien käyttöön, tunnuksella HE-115 ja lempinimellä ”Jenny”, 20. kesäkuuta 1941 alkaen. Aluksi sitä käytettiin Pohjanlahdelle Vaasasta suuntautuneilla tiedustelulennoilla Lentue X:n alaisuudessa. Lentue X muutti nimensä kymmenen päivää myöhemmin Lentolaivue 15:ksi, joka aloitti HE-115:llä tiedustelu- ja propagandalennot Laatokan Karjalaan ja Maaselän suunnalle Höytiäisen Hirvirannasta käsin. Kone kärsi oman ilmatorjunnan osumasta 24. elokuuta 1941, jonka jälkeen Valtion Lentokonetehtaat muutti koneen kuljetustehtäviin. Syksystä 1941 kone oli kaukopartioiden kuljetus- ja huoltotehtävissä. LeLv 15:n lakkautuksen jälkeen 28. helmikuuta 1942 kaukopartiokuljetuksista vastasi Osasto Räty, joka muuttui komentajansa vaihduttua kesällä 1943 Osasto Maliseksi. HE-115 tuhoutui 4. heinäkuuta 1943, jolloin se joutui 8 miehen kaukopartiota (os.Kärpänen) hakiessa arviointivirheen vuoksi venäläisten tulitukseen Tugasjärvellä ja syttyi tuleen. Alkuperäinen lentosuunnitelma oli hakea kaukopartio toiselta järveltä, mutta Jenny laskeutuikin ”vara”noutopaikalle. Koneen miehistö vangittiin suoraan Tugasjärvestä, miehistö palautettiin Suomeen 22. marraskuuta 1944. Konetta yritettiin tuhota myöhemmin kahdella ilmavoimien Morane-Saulnier M.S. 406 -hävittäjällä. Kyseisen He 115:n jäänteet nähtiin kuitenkin tästä huolimatta vielä kuormattuna Sekeen junaseisakkeella 3. lokakuuta 1943. Kone lensi suomalaisten käytössä kaikkiaan 311 tuntia ja 30 minuuttia.


title: Heinkel He 115

text: Saksasta saatiin lainaksi toukokuussa 1943 kaksi He 115 C -konetta tunnuksiltaan 6H+BK ja 6H+CK, aluksi Osasto Malisen ja vuoden 1944 aikana Osasto Jaurin käyttöön. 6H+CK luovutettiin takaisin saksalaisille 7. syyskuuta 1944, mutta 6H+BK jäi suomalaisten käyttöön sodasta irtautumisen jälkeen. Sillä kuljetettiin vielä Lapin sodassa 114 partiomiestä 30 lennolla, jolloin kone toimi siviilitunnuksella OH-PMJ ("päämaja Jauri"). Kone luovutettiin lopullisesti Neuvostoliitolle marraskuussa 1944 osasto Jaurin lakkauttamisen jälkeen.


title: Afrikanpalmunäätä

text: Afrikanpalmunäätä ("Nandinia binotata") on Keski-Afrikassa elävä petoeläin, sukunsa ja heimonsa (afrikanpalmunäädät, "Nandiniidae") ainoa laji.


title: Afrikanpalmunäätä

text: Afrikanpalmunäädän ruumiilla on mittaa 44-57 cm ja se painaa 2,5 kg. Sen juovikas häntä on yhtä pitkä kuin ruumis.


title: Afrikanpalmunäätä

text: Afrikanpalmunäätä käyttää ravintonaan puiden ja köynnöskasvien hedelmiä sekä satunnaisesti lintuja ja pieniä nisäkkäitä.


title: Afrikanpalmunäätä

text: Afrikanpalmunäätää tavataan Keski-Afrikassa, Etelä-Sudanista Zimbabween ulottuvan alueen metsissä, joissa se elää puissa.


title: Afrikanpalmunäätä

text: Afrikanpalmunäätäuroksella on yli 100 hehtaaria laaja reviiri, jolla sen kanssa asuu 1-3 naarasta. Uros parittelee naaraiden kanssa kesäkuussa. Noin kolmen kuukauden kantoajan jälkeen naaras synnyttää tavallisesti 2-3 poikasta köynnöksistä valmistettuun pesään. Poikaset vieroitetaan puolen vuoden ikäisinä, ja ne tulevat sukukypsiksi jo alle 2-vuotiaina. Afrikanpalmunäätä on yöeläin.


title: Klemens XIII

text:
Klemens XIII, syntyjään Carlo della Torre Rezzonico, (7. maaliskuuta 1693, Venetsia – 2. helmikuuta 1769, Rooma) oli Paavina 6. heinäkuuta 1758 – 2. helmikuuta 1769. Hän otti paavina käyttöön nimen Klemens XIII (, ).
Della Torre Rezzonico syntyi italialaiseen aatelisperheeseen ja sai jesuiittain antaman kasvatuksen ja opetuksen Bolognassa. Tämän jälkeen hän suoritti opinnot kanonisessa oikeudessa ja aloitti uransa vuonna 1716 Rooman kuuriassa. Aluksi hän toimi virkailijana katolisen kirkon tuomioistuimessa. Vuonna 1725 hänet nimitettiin Venetsian tasavallassa toimivan katolisen tuomioistuimen jäseneksi.


title: Klemens XIII

text: Tulevan paavin ura eteni nopeasti, sillä vuonna 1737 hänet nimitettiin kardinaaliksi. Kymmenen vuotta myöhemmin hänet määrättiin Padovan piispaksi.


title: Klemens XIII

text: Paavina hän joutui taistelemaan sekä jesuiittajärjestön lakkauttamispainostusta että valistuksen filosofisia aatteita vastaan. Ranskan ja Portugalin pyynnöistä huolimatta hän kieltäytyi jesuiittain järjestön oikeudellisen aseman muutoksista. Lopulta hän kuitenkin taipui kutsumaan kokoon konsistorin pohtimaan asiaa, mutta kuoli sovitun kokouksen aattona. Kuolemaa on epäilty myrkytykseksi.


title: Klemens XIII

text: Vuonna 1766 hän julkaisi bullan "Christianæ reipublicæ salus", joka oli tähdätty valistusta vastaan. Tämän lisäksi hän määräsi Jean le Rond d'Alembertin "Encyclopédien" kiellettyjen kirjojen listalle eli indeksiin.


title: Jacob Aall

text: Jacob Aall (1773–1844) oli norjalainen rautaruukinomistaja ja poliitikko, joka oli muun muassa perustuslakikomitean jäsen Eidsvollin kansalliskokouksessa 1814. Aall oli myös Norjan ensimmäinen kansantaloustieteilijä ja hän harrasti muinaishistorioiden tutkimista.


title: Jacob Aall

text: Jacobin isä oli eräs Porsgrunnin merkittävimpiä liikemiehiä. Hän oli kuitenkin päättänyt, että pojasta piti tulla virkamies ja 15-vuotias Jacob lähetettiin Kööpenhaminaan opiskelemaan. Huolimatta huippuarvosanoista ylioppilaskokeessa ja teologisessa virkakokeessa ei hänestä kuitenkaan tullut pappia. Aall oli aina ollut kiinnostunut luonnontieteistä. Hän vaihtoi opintosuuntaustaan ja pitkän Euroopan-opintomatkan jälkeen hän kiinnostui kaivannaistoiminnasta. Vuonna 1799 hän osti Næsin rautaruukin nykyisen Tvedestrandin kunnan alueelta Itä-Agderista yhdessä Niels-veljensä kanssa.


title: Jacob Aall

text: Toisin kuin muut edustajat, Aall meni kokoukseen ilman erityistä valintaprosessia. Prinssi Kristian Frederik oli henkilökohtaisesti taannut hänelle paikan kokouksessa. Hänellä oli mukanaan oma perustuslakiluonnos, jonka pääajatuksia olivat vakaan rahatalouden varmistaminen ja sen estäminen, ettei mikään yhteiskunnan ryhmä saisi liian paljon valtaa. Kuninkaalla tuli olla toimeenpano- ja lainsäädäntövalta, koska hän olisi ainoa, joka voisi nousta erityisintressien yläpuolelle. Veronkanto-oikeuden tuli puolestaan olla kansalla, jolla olisi aito halu rauhaan ja hyvinvointiin.


title: Jacob Aall

text: Vaikka Aallilla oli läheiset suhteet Tanskaan, hän ei nähnyt muuta realistista vaihtoehtoa, kuin valtiounionin Ruotsin kanssa. Hän jopa äänesti itse aiemmin esittämäänsä talousuudistusehdotusta vastaan, koska ajatteli sen aiheuttavan hankaluuksia unionin toteuttamiselle. Hän vastusti teollisuus- ja sahalaitoserioikeuksien poistamista ja siten tuli kannattaneeksi "rahavallan" vaikutusta, mitä vastaan hän oli itse aiemmin varoittanut.


title: Jacob Aall

text: Vuosina 1815–1830 hän oli useita kertoja kansanedustajana Stortingissa ja profiloitui myös kirjailijana, saagojen kääntäjänä ja historioitsijana. Hänen kirjallinen tuotantonsa on tärkeä lähde myös vuoden 1814 tapahtumista.


title: Ilmari Aalto

text: Ilmari Aalto (7. elokuuta 1891 Kuopio – 29. syyskuuta 1934 Helsinki) oli suomalainen taidemaalari. Hän oli ekspressionistisen Tyko Sallisen ympärille kasvaneen Marraskuun ryhmän jäsen. Aalto maalasi rakenteellisia asetelmia, sekä maisema- ja henkilökuvia. Aalto opiskeli Taideteollisuuskeskuskoulussa 1907–1908 ja Suomen taideyhdistyksen piirustuskoulussa vuosina 1908–1910.


title: Ilmari Aalto

text: Useimmat Aallon maisemamaalausten näkymistä ovat Töölöstä ja Suursaaresta. Aallon maisemamaalausta on nähtävissä myös Ravintola Elielissä Helsingin rautatieasemalla. Takaseinän maiseman suunnittelussa Eero Järnefelt ja A.W. Finch olivat eniten mukana, mutta kolmesta taiteilijasta vain Ilmari Aalto uskalsi kiivetä korkeille tikkaille toteuttamaan maalausta.


title: Ilmari Aalto

text: Ekspressionistina aloittanut Aalto löysi myös kubismin vuonna 1914. Edvard Munchin näyttely Ateneumissa kohta hänen valmistumisensa jälkeen vaikutti voimakkaasti Aaltoon ja antoi vaikutteita ekspressionistiselle ilmaisulle.Ensimmäinen kubistien ja ekspressionistien näyttely nähtiin Suomessa vuonna 1914, mukana oli muun muassa saksalaisen Der Blaue Reiterin keskeiset taiteilijat.


title: Ilmari Aalto

text: Vuoden 1920 Pariisin matkan jälkeen Aalto alkoi käyttää enemmän värejä ja voimakkaita siveltimenvetoja aiemman harmahtavan paletin sijasta. Myöhemmin 1928 Pariisissa käydessään hän omaksui realistisemman ilmaisun, selkeät ääriviivat ja sekoittamattomat värit. Ilmari Aallon sanotaan itsekriittisyydessään tuhonneen monia töitään.


title: Ilmari Aalto

text: Aalto kuoli maksasyöpään 43-vuotiaana. Aallon puoliso oli Alli Helena Linnalahti (aiemmin Ketonen).


title: Juho L. Aalto

text: Juho Lauri Aalto (20. tammikuuta 1894 Artjärvi – 16. maaliskuuta 1965 Helsinki) oli suomalainen rakennusurakoitsija, rakennusalan järjestövaikuttaja ja vuorineuvos. Hän toimi elämänsä aikana Suomen Rakennusmestareiden liiton puheenjohtajana vuosina 1951–57 ja Suomen rakennusteollisuusliiton puheenjohtajana vuodesta 1958 kuolemaansa saakka. Hän toimi myös rakennustoimisto Juho L. Aalto Oy:n johtajana vuodesta 1929.


title: Juho L. Aalto

text: Hänen vanhempansa olivat Juho Aalto ja Johanna Matikkala, ja puolisonsa vuodesta 1920 alkaen Jenny Dagmar Kyöstilä. Aalto peri vanhempiensa maatilan Artjärvellä ja jatkoi sen viljelemistä.


title: Juho L. Aalto

text: Aalto oli mukana Sato-yhteisöjen (Sosiaalinen Asuntotuotanto) toiminnassa alusta alkaen. Hänestä tuli vuonna 1962 vuorineuvos, mikä on harvinaista pienyritysvaltaisella rakennusalalla. Aallon poika jatkoi isänsä yritystoimintaa, mutta siirsi myöhemmin liiketoiminnan Helsingistä Artjärvelle.


title: Metsähovi

text: Metsähovi on Kirkkonummella sijaitseva observatorioalue. Metsähovissa sijaitsee Aalto-yliopiston Sähkötekniikan korkeakoulun 13,7-metrinen Metsähovin Radiotutkimusaseman radioteleskooppi, Helsingin yliopiston Observatorion kolme tähtitornia (kaukoputkea) sekä Maanmittauslaitoksen Paikkatietokeskuksen tutkimusasema.


title: Metsähovi

text: Kylmälän kylässä sijaitseva Metsähovi on otettu käyttöön 1960-luvulla.


title: Metsähovi

text: Metsähovi on myös Yrjö Väisälän 22. maaliskuuta 1939 löytämä asteroidivyöhykkeen asteroidi (2486 Metsähovi).


title: Poliisipäällikkö Mannion

text: Poliisipäällikkö Mannion () on yhdysvaltalainen television rikos- ja draamasarja, joka seuraa Washington D.C.:n poliisipiirin, Metropolitan Police Departmentin päällikön Jack Mannionin työ- ja yksityiselämää. Sarjan inspiraation lähteinä ovat olleet sarjan toisen luojan, entisen New Yorkin apulaispoliisipäällikkö Jack Maplen, omat kokemukset. Suomessa sarjaa esitti MTV3 vuonna 2006. Sarja on kuvattu pääasiassa Los Angelesissa, lukuun ottamatta eräitä Washington D.C.:ssä kuvattuja kohtauksia.


title: Banja Luka

text: Banja Luka (kyrillisillä aakkosilla Бања Лука) on Bosnia ja Hertsegovinan toiseksi suurin kaupunki ja liittovaltion toisen puolikkaan Serbitasavallan pääkaupunki (maaliskuuhun 2009 virallinen pääkaupunki oli Sarajevo).


title: Banja Luka

text:
Vehreydestään tunnetussa Banja Lukassa sijaitsee muun muassa Serbitasavallan parlamentti ja yliopisto. Kaupungin asukasluku on noin 150 500 ja koko kunnan 250 000.
Lähellä kaupunkia on Krupa na Vrbasu -jokirotko, jossa on mahdollisuus harrastaa koskenlaskua.


title: Aleksandr Jakovlev (lentokonesuunnittelija)

text: Aleksandr Sergejevitš Jakovlev (; 1. huhtikuuta 1906 Moskova – 20. elokuuta 1989 Moskova) oli neuvostoliittolainen lentokonesuunnittelija. Hän oli OKB Jakovlevin pääsuunnittelija.


text: Aleksandr Jakovlev syntyi 1. huhtikuuta 1906 Moskovassa. Hän työskenteli lentokoneiden moottorimekaanikkona vuodesta 1924. Hän opiskeli Moskovassa N. J. Žukovskin Puna-armeijan sotilasilmailuakatemiassa, josta valmistui insinööriksi vuonna 1931. Opiskeluaikanaan hän suunnitteli AVF-10-liitokoneen vuonna 1924 ja ultrakeveän AIR-1-koneen vuonna 1927. Kumpikin otettiin käyttöön siviililentokoulutuksessa.


text: Hän alkoi työskennellä vuonna 1932 siinä OKB:ssä, joka myöhemmin sai hänen nimensä. Vuoteen 1937 mennessä hän oli edennyt sen pääinsinööriksi. Vuonna 1940 hänet nimettiin virkaatekeväksi lentokoneteollisuuden kansankomissaariksi, jona hän toimi vuoteen 1946 asti. Tässä roolissa hän pääsi matkustelemaan ulkomaille ennen toista maailmansotaa. Vieraillessaan muun muassa Italiassa, Saksassa ja Englannissa hän sai ideoita näiden tuotteista. Hän osallistui lentokonetehtaiden evakuointiin hyökkäävien Saksan joukkojen edestä vuosina 1941 – 1942. Hän toimi tällöin myös Jak-koneiden pääsuunnittelijana. Näissä rooleissa hän joutui neuvottelemaan Stalinin kanssa, jolla diktaattorina oli omia näkemyksiään muun muassa lentosodasta.


text: Sodan aikana Jakovlev johti Jak-1–Jak-15-hävittäjien suunnittelua. Näistä Jakovlev Jak-7 ja Jakovlev Jak-9 olivat tunnetuimmat. Vuonna 1945 Jak-15 oli Neuvostoliiton ensimmäinen suihkukone. Se, kuten MiG-9:kään, ei mennyt sarjatuotantoon.


text: Vuonna 1946 Jakovlev hän sai kenraalieverstin arvon. Vuonna 1948 hänestä tuli Neuvostoliiton ilmailuteollisuusministeri.


text: Jakovlev oli Jakovlevin pääinsinöörinä vuosina 1956 – 1984. Vuonna 1974 hänestä tuli Neuvostoliiton tiedeakatemian jäsen. Hän opetti Moskovan ilmailuinstituutissa.


text: Jakovlevin siviilikoneista tunnetuin on pieni Jakovlev Jak-42 -matkustajakone. Yhtiö on suunnitellut myös kuuluisia taitolentokoneita. Kaikkiaan Jakovlev osallistui noin sadan konetyypin suunnitteluun.


text: Jakovlev sai Lenin-palkinnon elämäntyöstään vuonna 1972. Hän sai Stalin-palkinnon vuosina 1941, 1942, 1943, 1946, 1947 ja 1948. Hän sai FAI:n kultamitalin ja Ranskan kunnialegioonan jäsenyyden.


text: Aleksandr Jakovlev oli avioliitossa Jekaterina Matvejevan kanssa. Heille syntyi kaksi poikaa: Sergei ja Aleksandr.


title: Guido van Rossum

text: Guido van Rossum on Alankomaista kotoisin oleva ohjelmistosuunnittelija, joka kehitti Python-ohjelmointikielen.


title: Guido van Rossum

text: Rossum suoritti akateemisen loppututkinnon Amsterdamin yliopistosta vuonna 1982 ja työskenteli sen jälkeen useissa tutkimuslaitoksissa Hollannissa ja Yhdysvalloissa. Joulukuussa 2005 hän aloitti työt Google-yhtiössä.


title: Muodon vuoksi

text: Muodon vuoksi ("Nip/Tuck") on Ryan Murphyn luoma ja FX-kanavan esittämä yhdysvaltalainen draamasarja, jossa seurataan kahden plastiikkakirurgin, Christian Troyn ja Sean McNamaran, elämää töissä ja töiden ulkopuolella Miamissa. Sarjaa esitettiin Yhdysvalloissa vuodesta 2003 vuoteen 2010. Suomessa "Muodon vuoksi" sai ensi-iltansa MTV3-kanavalla 20. syyskuuta 2004. Pääosassa on Christianin ja Seanin plastiikkakirurgiklinikka McNamara/Troy. Sarja on voittanut muun muassa Emmyn ja Golden Globen ja saanut ylistystä kriitikoilta. Kuudenteen tuotantokauteen 2009–2010 päättynyttä sarjaa tehtiin yhteensä sata jaksoa.Viiltäjä (The Carver) piinasi sarjan 3. tuotantokaudella sekä miamilaisia asukkaita että sarjan päähenkilöitä. Viiltäjän arvoitus paljastui kauden lopulla. Hän viilsi ”hymyn” kauniiden ihmisten kasvoille ja kävi myös Christianin ja Seanin kimppuun. Viiltäjä oli Seanin ja Christianin entinen yhteistyökumppani Quentin Costa (Bruno Campos), joka toimi yhdessä sisarensa Kitin kanssa.


title: Veikko Haukkavaara

text: Veikko Armas Haukkavaara (3. lokakuuta 1921 Tampere – 4. elokuuta 2004 Tampere) oli itseoppinut suomalainen kuvataiteilija, joka tuli tunnetuksi metallinpalasista hitsatuista eläinveistoksista ja pilapiirroksista.


title: Veikko Haukkavaara

text: Haukkavaara asui koko ikänsä Tampereella ja toimi siellä ensin vuodesta 1937 monet vuosikymmenet lentokoneasentajana Valmetilla. Kuvataiteilijaksi hän opiskeli muovaamalla metallin jätepaloista lintuja ja piirtämällä poliittisia pilakuvia "Kansan Lehteen" ja "Aamulehteen" (1960–1970) nimimerkillä "Hvaara". Ensimmäinen näyttely Hämeenlinnassa 1970 sai runsaasti tunnustusta, minkä seurauksena Haukkavaara ryhtyi päätoimiseksi taiteilijaksi vuonna 1971.


title: Veikko Haukkavaara

text: Metalliveistosten aiheina ovat usein eläinhahmot. Lisäksi Haukkavaara hitsasi muun muassa kiveen istutettuja kukkasia. Metallinen vaivaisukko messuvieraana keräsi sotainvalideille huomattavia rahasummia. Haukkavaaran mielestä etenkin lapsilla on kyky ymmärtää olennainen, ja pojantyttärien piirrokset kelpasivatkin papalle veistoksen malleiksi. Vielä seitsemänkymppisenä Haukkavaara aloitti työt talonsa pohjakerroksen pajassa aamukahdeksalta ja hitsasi iltauutisiin asti. Haukkavaaran omakotitalo pihapiireineen oli nähtävyys sinänsä eikä katsojia käännytetty sieltä pois.


title: Veikko Haukkavaara

text: Haukkavaara keräsi mainetta ulkomaillakin. "Kypäräpäinen kilpikonna" meni Saksassa vielä 1974 yli ymmärryksen, näyttelyn järjestäjä raahasi sen kiireesti pois. Metallista hitsattu "Juopunut" ostettiin kuitenkin silloiseen Länsi-Saksaan, Duisburgin kaupungin kokoelmiin.


title: Veikko Haukkavaara

text: Suomessa Haukkavaaran töitä on yksityisomistuksessa ja monien kaupunkien kokoelmissa, esimerkiksi "Pöllö" Tampereella, "Varvara" ja "Lastaajat" Haminassa ja "Uneutettu vonkamies" Taivalkoskella Kalle Päätalon synnyinkodissa Kallioniemellä.


title: Veikko Haukkavaara

text: Haukkavaaralle myönnettiin ylimääräinen taiteilijaeläke 1982.


title: Triviaali ryhmä

text: Matematiikassa ryhmää "G" sanotaan triviaaliksi ryhmäksi jos se sisältää vain neutraalialkion. Triviaali ryhmä on jokaisen ryhmän normaali aliryhmä. Triviaali ryhmä on Abelin ryhmä.


title: Pääomatulo

text: Pääomatuloa ovat pääoman eli varallisuuden omistamisesta kertyvät tulot, joiden hankkimiseen ei tarvita työtä. Pääomatuloa eli pääoman tuottoa on monenlaista: voitto, vuokra, osinko, korko, rojalti, myyntivoitto jne. Pääomatulo-käsitettä käytetään mm. kansantaloustieteessä ja tuloverotuksessa.


title: Pääomatulo

text: Verotuksessa ei välttämättä katsota kaikkea pääoman tuottoa pääomatulo-nimiseksi tuloksi. Erilaiset pääoman tuotot voidaan verottaa eri tavoin. Tuotto voi tietyissä tilanteissa olla myös verovapaata tai se voidaan verottaa kuten palkkatulo.


title: Pääomatulo

text: Pääomatulon rinnakkaiskäsite on työtulo, Suomen verotuksessa kuitenkin ansiotulo.


title: Pääomatulo

text: Suomessa yksityishenkilöiden saamista pääomatuloista peritään pääomatulovero. Suomen tuloverolain mukaan pääomatuloa ovat omaisuuden tuotto, omaisuuden luovutuksesta saatu voitto ja muu sellainen tulo, jota "varallisuuden voidaan katsoa kerryttäneen". Pääomatuloa ovat esimerkiksi vuokratulo, voitto-osuus, henkivakuutuksen tuotto, metsätalouden pääomatulo-osuus, maa-aineksesta saadut tulot ja luovutusvoitto.


title: Pääomatulo

text: Pääomatulojen keskimääräinen veroprosentti on nykyään useimmissa rikkaissa maissa 30 prosentin paikkeilla.


title: Pääomatulo

text: Pääomatuloverotuksen kansainvälinen kehitys parin viime vuosikymmenen aikana on osoittanut, ettei kansallisvaltioiden rajojen yli helposti liikkuvia pääomia voida verottaa kovin paljon muista maista poikkeavasti. Pääomien juridinen omistus ja pääoman tuottojen verotus pyrkii hakeutumaan suhteessa alhaisen pääomatuloverotuksen maihin, jos pääomatulojen verotusta kiristetään suhteessa muiden maiden pääomatulojen verotukseen. Pääomatulojen verotuksen kiristäminen johtaa pääomien juridisen omistuksen siirtymiseen ulkomaille. Tämän vuoksi pääomia verotetaan pääosin vakiosuuruisella veroprosentilla (tasaverolla eli ei progressiivisella verolla) ja yleensä kevyemmin kuin ansiotuloja.


title: Pääomatulo

text: "Pääoman puhdas tuotto" tarkoittaa pääoman tuottoa (pääomatuloa) sen jälkeen, kun tuotosta on vähennetty pääoman hallintakustannukset eli omaisuuden hoitoon käytetyn työajan arvo. Pääoman tuotto vaihtelee valtavasti: finanssisijoitusten tuotto on korkea, asuinkiinteistöjen vuokratuotto on yleensä 3–4 % vuodessa, kun taas käyttötilivarojen tuotto on inflaation vuoksi jopa negatiivinen.


title: Pääomatulo

text: Kun tarkastellaan pääoman keskimääräistä puhdasta tuottoa (keskituotto ennen veroja), voidaan havaita, että erittäin pitkällä aikavälillä pääoman puhdas tuotto on pysynyt ennallaan tai todennäköisemmin laskenut. Pääoman puhdas tuotto on vaihdellut Ranskassa ja Britanniassa 1700–1800 -luvuilla 4–5 % tienoilla. 2000-luvun alussa puhdas tuotto näyttää laskeneen 3–4 prosenttiin.


title: Georgios Gemistos Plethon

text: Georgios Gemistos Plethon (, n. 1355–1452) oli bysanttilainen uusplatonilainen filosofi ja oppinut. Hän oli keskeisimpiä henkilöitä antiikin Kreikan kulttuuriperinnön välittämisessä renessanssiaikana Bysantista Länsi-Eurooppaan.


title: Georgios Gemistos Plethon

text: Plethon oli syntyisin Bysantista ja asettui Mistraan Peloponnesokselle, lähelle Spartaa. Nuorena miehenä hän alkoi opiskella Platonia ja ihastui filosofiaan niin, että otti samankuuloisen nimen "Plethon" ("täysi"). Plethon on myös arkaainen käännös nykykreikan sanasta "gemistos" ("täysi", "täytetty").


title: Georgios Gemistos Plethon

text: Plethon kirjoitti teoksen "De Differentiis", joka kuvasi eroja Platonin ja Aristoteleen näkemyksissä jumalasta. George Scholarios, josta tuli Konstantinopolin patriarkka Gennadios II, suosi myöhemmin Aristotelesta ja taivutteli Bysantin keisarin Manuel II Palaiologoksen omaksumaan ajatuksen, että Plethonin harjoittama Platonin tukeminen oli harhaoppia. Manuel määräsi Plethonin eristettäväksi Mistraan, mutta hän pysyi silti kuuluisuutena. Mistrassa hän kirjoitti Manuelille pamfletteja, joissa ehdotettiin, kuinka keisarikunta voitaisiin järjestää uudelleen Platonin "Valtion" antaman mallin mukaan. Hän kirjoitti myös teoksen "Yhteenveto Zarathustran ja Platonin opeista", joka hahmotteli hänen omia pseudo-polyteistisiä uskomuksiaan. Nämä teokset eivät auttaneet harhaoppisyytösten hälventämisessä. Hän kirjoitti myös Peloponnesoksen tilasta, kokosi useita teoksia antiikin kirjoittajilta säilyneitä katkelmia, sekä kirjoitti useita teoksia maantieteestä, musiikista ja muista aiheista.


title: Georgios Gemistos Plethon

text: Bysanttilaiset oppineet olivat olleet yhteyksissä länsieurooppalaisten kollegojensa kanssa Latinalaisen keisarikunnan ajoista saakka ja erityisesti siitä saakka, kun Bysantti oli alkanut pyytää Länsi-Euroopalta apua ottomaaneja vastaan 1300-luvulla. Länsi-Eurooppalaisilla oppineilla oli pääsy antiikin Kreikan filosofiaan joihinkin tuotoksiin katolisen kirkon ja muslimien kautta, mutta bysanttilaisilla oli lukuisia teoksia ja kommentaarioita, joita he eivät olleet koskaan aiemmin nähneet. Bysanttilainen tietämys tuli lännen saataville laajemmin vuoden 1438 jälkeen, kun Bysantin keisari Johannes VIII Palaiologos osallistui Ferraran ja Firenzen kirkolliskokouksiin keskustellakseen itäisen ja läntisen kirkon yhdistymisestä. Johanneksen mukana matkalla olivat Plethon, hänen oppilaansa Johannes Bessarion, sekä George Scholarios.


title: Georgios Gemistos Plethon

text: Maallisena oppineena Plethonia ei useinkaan tarvittu kirkolliskokouksessa. Sen sijaan hän perusti väliaikaisen koulun opettaakseen kiinnostuneille Firenzeläisille heille aiemmin tuntemattomia Platonin teoksia. Käytännössä hän esitteli Platonin uudelleen lännelle ja ravisteli näin aristotelismin valta-asemaa, joka oli vallinnut 800 vuotta. Yksi osallistujista oli Cosimo de’ Medici, joka perusti myöhemmin Firenzen Accademia Platonican, jossa Plethonin italialaiset oppilaat jatkoivat opetusta kirkolliskokouksen jälkeen. Tämän vuoksi Plethonia pidetään yhtenä Italian renessanssin synnyn keskeisimmistä henkilöistä. Firenzeläinen humanisti Marsilio Ficino, joka toimi Akatemian ensimmäisenä johtajana, kutsui Plethonia "toiseksi Platoniksi".


title: Georgios Gemistos Plethon

text: Plethon kuoli Mistrassa vuonna 1452 juuri ennen kuin ottomaanit valtasivat Konstantinopolin. Gennadios II poltti myöhemmin "Yhteenvedon", jota pidettiin hänen harhaoppisimpana teoksenaan. Monia muita hänen teoksiaan on säilynyt käsikirjoituksina Euroopan kirjastoissa. Suurin osa hänen teoksistaan voidaan löytää J. P. Mignen "Patrologia Graecasta".


title: Itärintama (toinen maailmansota)

text: Itärintama oli toisen maailmansodan aikana Keski- ja pääasiassa Itä-Euroopassa käytyjen sotatoimien nimitys, jota käytetään rinnakkain Länsi-Euroopassa sijainneen länsirintaman kanssa. Itärintamalla vastakkain olivat Saksa liittolaisineen ja Neuvostoliitto kesäkuun 1941 ja toukokuun 1945 välisenä aikana. Saksan hyökkäys Neuvostoliittoon nimettiin 29. kesäkuuta 1941 Neuvostoliiton kommunistisen puolueen keskuskomitean julistuksella suureksi isänmaalliseksi sodaksi ().


title: Itärintama (toinen maailmansota)

text: Saksan alkuperäisen hyökkäyssuunnitelman, operaatio Barbarossan, tavoitteena oli luoda edellytykset idän yleissuunnitelman toteuttamiselle työntämällä Neuvostoliiton puna-armeija niin sanotulle A–A-linjalle eli Arkangelista aina etelään Astrahaniin jatkuvalle linjalle. Kesän ja syksyn 1941 nopea eteneminen pysähtyi kuitenkin Moskovan ja Leningradin edustalle, ja talvella 1941–1942 Neuvostoliiton vastahyökkäykset pakottivat Wehrmachtin siilipuolustukseen. Kesän 1942 aikana saksalaisten eteneminen alkoi uudelleen rintaman eteläosassa: Ukrainassa ja Kaukasiassa. Sodan käännekohdaksi muodostuivat Stalingradin taistelu talvella 1942–1943, jossa Saksan 6. armeija jäi mottiin ja tuhottiin kaupungin ympäristössä sekä kesällä 1943 käyty Kurskin taistelu. Saksalaiset ajettiin vuosien 1943 ja 1944 aikana pois miehittämiltään alueilta, ja vuoden 1945 alussa aloitetussa Veiksel–Oder-operaatiossa puna-armeija tunkeutui Saksan sydänmaille valloittaen Berliinin huhtikuussa 1945.


title: Itärintama (toinen maailmansota)

text: Itärintama on maailmanhistorian suurin rintama niin maantieteellisen ja ajallisen pituuden kuin armeijoiden miesvahvuuden ja menetettyjen ihmishenkienkin osalta. Itärintaman tapahtumat johtivat Neuvostoliiton nousuun teolliseksi ja sotilaalliseksi supervallaksi lähes 50 vuodeksi, Saksan jakamiseen miehitysvyöhykkeisiin sekä jakautumiseen Saksan liittotasavaltaan ja Saksan demokraattiseen tasavaltaan, Berliinin jatkuvaan miehitykseen sekä monien Itä- ja Keski-Euroopan maiden miehitykseen ja kansandemokratioiden syntymiseen. Lisäksi sodan seurauksena Puolan valtionalue siirtyi 200 kilometriä länteen Saksan hallussa pitämään Itä-Preussiin kuin myös Yhdysvaltain jatkuvaan sotilaalliseen läsnäoloon Länsi- ja Keski-Euroopassa Neuvostoliiton uhan torjumiseksi.


title: Itärintama (toinen maailmansota)

text: Sekä Adolf Hitler että Josif Stalin ennakoivat sotaa Saksan ja Neuvostoliiton välille. Hitler, kuten monet muutkin eurooppalaiset, piti bolševismia eurooppalaisen sivistyksen suurimpana uhkana. Stalin puolestaan uskoi, että imperialistiset länsivallat ajautuisivat ennen pitkää sotaan markkinoista ja raaka-aineista, ja piti Hitlerin johtamaa Saksaa vaarallisimpana ja röyhkeimpänä imperialistisena valtiona. Neuvostoliittolaisen marxilaisen käsityksen mukaan ensimmäinen maailmansota oli aiheutunut saksalaisen pääoman kilpailusta brittiläisten kanssa, jolloin Ison-Britannian ja Ranskan haastava natsi-Saksa ajautuisi samaan tilanteeseen.


title: Itärintama (toinen maailmansota)

text: Molempien diktaattorien mielestä sota oli historiallinen välttämättömyys, ja molemmat varustautuivat siihen kauan ennen varsinaisten sotatoimien alkamista. Natsi-Saksasta ja Neuvostoliitosta tuli tämän vuoksi 1930-luvun aikana maailman ensimmäiset sotilaalliset supervallat. Maiden sotilasmenoihin käyttämä osuus bruttokansantuotteesta nousi Saksalla vuoteen 1938 mennessä 17 ja Neuvostoliitolla 13 prosenttiin (vertailun vuoksi 1960-luvulla kylmän sodan aikana Länsi-Euroopassa sotilasmenot olivat keskimäärin kuusi prosenttia bruttokansantuotteesta).


title: Itärintama (toinen maailmansota)

text: Neuvostoliiton diplomatiassa tämä näkyi Kansainliiton korostamisena sekä pyrkimyksinä rakentaa liittosuhde Ranskan ja Tšekkoslovakian kanssa, mihin kansanrintamapolitiikka tarjosi mahdollisuuden. Espanjan sisällissodassa niin Neuvostoliitto kuin Saksa ja Italiakin saivat mahdollisuuden kokeilla uusia aseita, muun muassa lentokoneita, joita käytettiin vuonna 1941 itärintamalla. Anschluss ja Tšekkoslovakian painostaminen saivat Neuvostoliiton aktivoitumaan diplomatiassaan Saksaa vastaan, mikä näkyi muun muassa Suomessa Boris Jartsevin tekemin tunnusteluin. Puola ei taipunut Neuvostoliitonkaan painostuksen alla ja pyrki jonkinlaiseen sopimukseen Saksan kanssa muun muassa solmimalla hyökkäämättömyyssopimuksen sen kanssa. Tämä heikensi Neuvostoliiton reunavaltiopolitiikkaa Saksan suuntaan ja antoi Puolalle ja muille ”reunavaltioille” lisää poliittista liikkumatilaa.


title: Itärintama (toinen maailmansota)

text: Vaikka Neuvostoliiton kommunistisen ja Saksan kansallissosialistisen järjestelmän välillä oli syvä kuilu ja vastakkainasettelu, Saksan, Ison-Britannian ja Ranskan välille syntynyt välitön sodanuhka johti tilapäisesti reaalipolitiikan saneleman hyökkäämättömyyssopimuksen solmimiseen 23. elokuuta 1939. Lisäksi 11. helmikuuta 1940 solmittiin laaja taloudellista yhteistyötä käsittelevä sopimus, jolla neuvostoliittolaisia raaka-aineita vastaan toimitettiin saksalaisia koneita ja sotilasmateriaalia. Iso-Britannia ja Ranska olivat käyneet loppukesästä 1939 sotilasneuvotteluita Saksan Puolalle muodostaman uhan vuoksi, mutta Neuvostoliitto ei ollut saanut niitä myöntymään Baltian maiden ja Suomen miehitykseen. Saksa puolestaan tarjosi näitä ja lisäksi Puolan itäosia, joten liitto Hitlerin ja Stalinin välillä syntyi ja Saksa ja Neuvostoliitto olivat valmiit hyökkäämään Puolaan.


title: Itärintama (toinen maailmansota)

text: Hitler toivoi, että liitto olisi saanut Ranskan ja Ison-Britannian olemaan puuttumatta Puolan offensiiviin. Hyökkäyksen jälkeen Neuvostoliitto turvasi Saksan selustan ja varmisti sille tärkeitä teollisuuden raaka-aineita. Stalinin kannalta sopimus oli hyödyllinen, koska sen avulla maahan saatiin uusinta saksalaista teknologiaa, Neuvostoliitto pystyi laajentamaan vaikutusvaltaansa Itä-Euroopassa muun muassa miehittämällä Baltian, ja ennen kaikkea sen avulla vältyttiin sotimasta kahden kapitalistisen valtion rinnalla kolmatta kapitalistista valtiota vastaan. Stalin toivoi, että kapitalistiset suurvallat heikentäisivät sodassa ensin toisensa, ja Neuvostoliitto liittyisi sotaan voitokkaasti vasta sen loppuvaiheessa. Ranskan kukistumisen jälkeen Kremlissä ymmärrettiin sodan todennäköisyyden kasvaneen myös idässä, ja Neuvostoliitto joutui toteuttamaan liennytyspolitiikkaa Saksaa kohtaan.


title: Itärintama (toinen maailmansota)

text: Saksa, joka joutui sotaan myös Ranskaa ja Isoa-Britanniaa vastaan Puolan sotaretken johdosta, tarvitsi puolueetonta Neuvostoliittoa kunnes entente oli kukistettu, mutta Saksan sodanjohto seurasi huolestuneena Neuvostoliiton laajenemista Baltian maihin sekä Romanian Bessarabiaan.


title: Itärintama (toinen maailmansota)

text: Kesäkuun 1940 loppupuolella Saksan pääesikunta ryhtyi laatimaan varasuunnitelmaa lähestyvän puna-armeijan varalle, ja 3. heinäkuuta 1940 maavoimien esikuntapäällikkö Franz Halder kehotti alaisiaan suunnittelemaan iskua itään. Tämä suunnitelma esiteltiin Hitlerille jo 21. heinäkuuta. 31. heinäkuuta armeijan korkeimmalle johdolle esiteltiin Hitlerin päämajassa Baijerissa Alfred Jodlin johdolla tehty suunnitelma idän sotaretkeä varten. Sotaretken tarkoituksena oli koko valtion tuhoaminen ja joka oli tarkoitus panna täytäntöön seuraavana keväänä.


title: Itärintama (toinen maailmansota)

text: Saksan armeijan valmistautuminen sotaan alkoi elokuussa 1940 salanimellä "Friz", ja sitä koordinoi kenraali Friedrich Pauluksen johtama ryhmä syyskuusta alkaen. Hitlerin uuden päämajan Wolfschanzen rakentaminen aloitettiin Itä-Preussiin Rastenburgin kaupungin lähelle. Lopullinen päiväkäsky nro. 21 nimellä operaatio Barbarossa allekirjoitettiin 18. joulukuuta. Sodasta piti tulla lyhyt. Joseph Goebbels kirjoitti päiväkirjaansa keskustelusta Hitlerin kanssa: ”Vihollinen ajetaan taaksepäin yhdellä tasaisella liikkeellä. Führer arvioi operaatioon kuluvan neljä kuukautta. Minä luulen, että vähemmän. Bolševismi luhistuu kuin korttitalo.”


title: Itärintama (toinen maailmansota)

text: Suomen ja Saksan koordinoidut toimet ennen operaatio Barbarossaa alkoivat korkean sotilasjohdon neuvotteluilla loppuvuodesta 1940, ja Suomi sai tietoja Saksan hyökkäyssuunnitelmista jo 30. joulukuuta 1940. Lapissa tehtiin helmikuusta 1941 tienrakennus- ja tiedusteluyhteistyötä saksalaisten kanssa. Suomeen alkoi saapua saksalaisia joukkoja, joiden määrä lopulta ennen sodan puhkeamista oli runsaat 40 000. Helmi–maaliskuun aikana saksalaiset harjoittivat Petsamossa järjestelmällistä tiedustelua.


title: Itärintama (toinen maailmansota)

text: Neuvostoliitossa oltiin myös tietoisia Saksan uhkaavasta hyökkäyksestä. Ranskan kukistumisen jälkeen puolustuksen kansankomissaari Semjon Timošenko totesi Saksan olevan nyt ”voimakkain ja tärkein vihollisemme”. Armeijan komentajan Boris Šapošnikovin johdolla arvioitiin heinäkuussa 1940 todennäköisin saksalaisten hyökkäysoperaatio, ja syyskuussa 1940 Stalin hyväksyi sen pohjalta laaditun suunnitelman hyökkäyksen torjumiseksi. Hän kuitenkin toivoi, että hyökkäystä ei tapahtuisi ainakaan ennen vuotta 1942, jolloin puna-armeijan valmistautuminen ja raja-alueiden linnoitustyöt olisi saatu päätökseen. Neuvostoliitto pyrki kuitenkin hankkimaan liittolaisia tiedustelemalla Molotov–Ribbentrop-sopimuksen perustaneessa hengessä, miten Saksa suhtautuisi Suomen, Bulgarian ja Romanian kysymyksen selvittämiseen Neuvostoliiton voimatoimin marraskuussa 1940. Elokuussa 1940 oli Baltian maat jo liitetty osaksi Neuvostoliittoa. Lisävaatimuksina Neuvostoliitto vaati oikeuksia linnoittaa Tanskan salmia, sekä Bosporin salmia. Lisäksi Neuvostoliiton, Saksan ja Italian olisi pitänyt yhdessä hyökätä ja miehittää Turkki. Saksa ei hyväksynyt neuvotteluissa ainoatakaan Neuvostoliiton valloitussuunnitelmaa.


title: Itärintama (toinen maailmansota)

text: 5. toukokuuta 1941 pitämässään puheessa Stalin ilmoitti, että Saksa oli sotilaallinen uhka ja puna-armeijan tuli valmistautua sitä vastaan nopeasti. Vuoden 1941 ensimmäisten kuukausien aikana raja-alueiden linnoitustöitä alettiin suunnitella, mutta ohjeet saatiin valmiiksi vasta toukokuussa ja hyökkäyksen alkaessa kesäkuussa suunnitelmat olivat vielä kesken. Myös yleisen liikekannallepanon suunnitelmat olivat kesken saksalaisten hyökättyä.


title: Itärintama (toinen maailmansota)

text: Operaatio Barbarossan lähtökohtana oli hyökätä leveällä Suomenlahti–Mustameri-linjalla päätavoitteina Leningradin ja Moskovan valtaaminen. Operaation lopullinen tavoite oli eteneminen A–A-linjalle eli Arkangelista etelään Astrahaniin ulottuvalle rintamalinjalle. Suunnitelman varsinainen toimeenpano käynnistyi 22. kesäkuuta 1941 kello 4.45 noin 3,5 miljoonan saksalaisen, italialaisen ja romanialaisen sotilaan, yli 3 300 panssarivaunun ja 2 500 lentokoneen voimin. Tätä ennen oli jo miinoitettu yhdessä Suomen merivoimien kanssa Suomenlahdella 17. kesäkuuta alkaen Viron SNT:n vesialueelle asti.


title: Itärintama (toinen maailmansota)

text: Korkealla ilmavalvonnan huomaamattomissa kohteisiinsa yön aikana lentäneet saksalaiset pommikoneet onnistuivat yllättämään lähes koko Neuvostoliiton ilmavoimat, ja tuhansia lentokoneita tuhottiin lentokentille ilman, että ne koskaan pääsivät nousemaan ilmaan. Salamasota tuotti aluksi nopeita tuloksia. Hyökkäyksen kolme erillistä panssarikärkeä etenivät kuukauden ajan pysähtymättä motittaen suuria puna-armeijan yksiköitä, joita hitaammin liikkuvat jalkaväkiyksiköt purkivat panssarien jatkaessa etenemistään.


title: Itärintama (toinen maailmansota)

text: Saksan aloittaessa operaatio Barbarossan Suomi salli Saksan käyttää aluettaan hyökkäykseen, mikä provosoi Neuvostoliiton aloittamaan sotatoimet myös Suomea vastaan. Lisäksi Hitler oli radiopuheessaan julistanut Suomen olevan Saksan liittolainen. Suomen virallisen ulkopolitiikan mukaan maa oli puolueeton ja joutui puolustautumaan jouduttuaan Neuvostoliiton pommitusten kohteeksi 22. kesäkuuta 1941 kello 06:05. Suomi näki itsensä Saksan kanssasotijana ilman yhteistä poliittista Neuvostoliiton tuhoamiseen tähtäävää päämäärää. Todellisuudessa sodan alusta alkaen Saksa ja Suomi taistelivat aseveljinä.